MEABHRÁN MÍNIÚCHÁIN

1. COMHTHÉACS AN TOGRA

1.1. Cuspóirí an togra

Ní mór don Eoraip leas a bhaint as foinsí nua fáis chun téarnamh a chur faoin iomaíochas, an nuálaíocht a bhrú chun cinn agus jabanna nua a chruthú. Tá an geilleagar domhanda ag éirí ina gheilleagar atá bunaithe ar an idirlíon, agus ba cheart a aithint gur foinse fáis chliste, inbhuanaithe agus uilechuimsitheach is ea an teicneolaíocht faisnéise agus chumarsáide (TFC). Níl sé ar acmhainn na hEorpa diúltú do bhuntáistí a ghabhann le teicneolaíochtaí idirnasctha ar dá mbarr a tháinig méadú táirgeachta 50% le blianta beaga anuas i ngach earnáil; teicneolaíochtaí lena gcruthaítear cúig jab os coinne gach jab a chailltear agus a spreagann seirbhísí nua nuálacha a bhfuil sé ar a gcumas méadú go scála domhanda ach iad an deis a fháil fás. Is é seo an eochair a ligfidh don Eoraip an éigeandáil a fhagáil ina diaidh agus éirí níos láidre lena linn; ach chun an eochair sin a chasadh ní mór dúinn dul i ngleic leis na bacainní atá á gcur ag an ilroinnt leanúnach ar an bhfás eacnamaíoch. Tá seo aitheanta go hiomlán ag Comhairle Eorpach Earrach 2013, mar is léir óna Conclúidí, conclúidí lenar leagadh amach gur chóir don Choimisiún tuairisc a thabhairt faoi Dheireadh Fómhair 2013 ar na bacainní atá le sárú chun Margadh Aonair Digiteach lánfheidhmiúil a chur i gcrích, agus bearta cinnte a thíolacadh maidir leis an gcaoi a mbunófar margadh aonair don teicneolaíocht faisnéise agus teileachumarsáide.

Is é cuspóir ginearálta an togra druidim níos gaire do mhargadh aonair don chumarsáid leictreonach:

– ina mbeidh saoránaigh agus gnólachtaí in ann rochtain a fháil ar sheirbhísí cumarsáide leictreonaí cibé áit a soláthraítear iad san Aontas, agus é sin a dhéanamh gan srianta trasteorann ná costais bhreise gan údar dlisteanach;

– ina bhféadfaidh cuideachtaí a sholáthraíonn líonraí agus seirbhísí cumarsáide leictreonaí iad a fheidhmiú agus a sholáthar is cuma cén áit san AE a bhfuil an chuideachta bunaithe nó a custaiméirí lonnaithe.

Tá an sprioc uaillmhianach seo tábhachtach inti féin, tharla go bhfuil breis is deich mbliana imithe thart d'idirghabhálacha reachtacha Aontais a bhí dírithe ar na margaí sin a léirscaoileadh agus a chomhtháthú. Tá géarghá le bearta práinneacha agus cinntitheacha chun an sprioc mar atá leagtha síos sa togra a bhaint amach, go háirithe ó tharla go gcaithfear fanacht tamall eile, fiú tar éis an togra a ghlacadh, sula bhfeicfear tairbhe na mbeart sin. Mar go gcothódh sé comhtháthú an mhargaidh agus infheistíocht trasteorann i líonraí agus i soláthar seirbhísí, beidh de thoradh ar mhargadh aonair don chumarsáid leictreonach go spreagfaí an iomaíocht, an infheistíocht agus an nuálaíocht i dtaca le líonraí agus seirbhísí. Maidir leis na bearta sonracha atá sa togra, ba chóir go mbeadh de thoradh orthu méadú iomaíochta i dtaca le cáilíocht agus praghas an bhonneagair, neartú ar an nuálaíocht agus ar an difreáil go ginearálta, agus go háirithe i samhlacha gnó, agus éascú ar an bpleanáil a ghabhann leis na gnéithe tráchtála agus teicniúla a bhaineann le cinntí infheistíochta, feadh a mbaineann na cinntí sin le dul isteach nó forleathnú i margaí na líonraí fosaithe nó na líonraí gan sreang. Ar an dóigh sin, cuirfidh sé bonn daingean faoi bhearta eile atá dírithe ar na spriocanna uaillmhianacha don teicneolaíocht leathanbhanda, spriocanna atá leagtha amach sa Chlár Digiteach Eorpach, agus cuirfidh sé bonn freisin faoi bhunú fíor-Mhargaidh Aonair Dhigitigh ina mbeidh saorghluaisteacht ag inneachar, ag feidhmchláir agus ag seirbhísí digiteacha eile. Trí bhreis mhór iomaíochta agus comhtháite a bhaint amach sa bhonneagar ar fud an Aontais, ba chóir gur lú dris chosáin a bheadh sna margaí agus gur lú gá le rialáil ex ante ar na margaí cumarsáide leictreonaí, ionas go ndéanfar díobh, le himeacht ama, earnáil a bheidh faoi réir rialacha iomaíochta agus rialála cothrománacha ar nós gach earnála eile.

Mar gheall air go bhfuil ag méadú de shíor ar an bhfáil atá ar an mbonneagar agus ar sheirbhísí digiteacha, mhéadófaí dá réir sin an rogha agus an caighdeán seirbhíse a bheidh ag tomhaltóirí, agus chuideodh sé le comhtháthú sóisialta agus críochach, chomh maith le soghluaisteacht a éascú ar fud an AE; mar an gcéanna, ar feadh a mbaineann leis an ngeilleagar digiteach ina iomláine, trí fheabhas a chur ar fheidhmiú earnáil na cumarsáide leictreonaí, ba chóir go dtiocfadh méadú ar ilrogha agus ar cháilíocht na n‑ionchur ó ghnólachtaí, agus ar an dóigh sin ba chóir go bhféadfaí méaduithe táirgiúlachta a bhaint amach ní amháin ó sheirbhísí poiblí nuachóirithe ach ó úsáid TFC freisin. Is é croí na sprice bonn daingean a chur faoi chumas iomaíochta na hEorpa tráth a bhfuil an domhan ag brath níos mó ná riamh ar an eacnamaíocht dhigiteach chun feidhmiú agus fás.

Is iad seo a leanas na príomhdhúshláin a bhaineann le comhtháthú an mhargaidh aonair: ar an gcéad dul síos, bacainní neamhriachtanacha a chur i leataobh sa réimeas údaraithe agus sna rialacha a bhaineann le soláthar seirbhísí ionas go mbeidh údarú a fhaightear i mBallstát amháin bailí i ngach Ballstát, agus ionas go mbeidh oibreoirí abálta seirbhísí a sholáthar ar bhun chur i bhfeidhm comhsheasmhach agus cobhsaí na ndualgas rialála; ar an dara dul síos, a chinntiú gur mó comhchuibhiú a bheidh ann maidir le rochtain a fháil ar acmhainní bunriachtanacha; ráthaíocht a thabhairt d’oibreoirí móibíleacha maidir le dálaí sannacháin intuartha a bheith ar fáil dóibh chomh maith le tráthchláir chomhordaithe i dtaca le rochtain ar speictream don leathanbhanda gan sreang ar fud an AE; comhchuibhiú a dhéanamh ar na bealaí a bhfaightear rochtain ar líonraí fosaithe Eorpacha ionas go mbeidh sé níos éasca ag soláthróirí a seirbhísí a thairiscint ar fud an mhargaidh aonair; ar an tríú dul síos, ardleibhéal coiteann sa chosaint tomhaltóra a ráthú ar fud an Aontais, agus dálaí coiteanna tráchtála i dtaca leis sin dó, lena n‑áirítear bearta chun deireadh a chur de réir a chéile le formhuirir fánaíochta móibílí agus cosaint a thabhairt don rochtain ar an idirlíon oscailte. Is dúshláin ar leith iad sin, dá gcuirtear réitigh ar leith i láthair sa togra seo, agus is nithe iad atá ríthábhachtach don chinnteoireacht tráchtála agus infheistíochta san earnáil seo, agus do leas na dtomhaltóirí; dá réir sin ní mór dul i ngleic leo anois d'aon iarraidh amháin má tá uainn an margadh aonair a thapú. Beidh na dúshláin sin in éineacht leis na dúshláin níos ginearálta a bhaineann le cruthú an mhargaidh aonair dhigitigh, m.sh. na rialacha a mbeidh feidhm leo maidir le hinneachar ar líne.

D'fhonn Eorpaigh a bheith ábalta tairbhe a bhaint as seirbhísí ardcháilíochta nua agus nuálacha, ní mór breis infheistíochta a dhéanamh go tapa sa chéad staid forbartha eile ar an mbonneagar. Le go mbeidh margadh dinimiciúil agus iomaíoch againn ní mór dúinn timpeallacht cheart rialála a chruthú. Caithfidh an timpeallacht sin an chothromaíocht cheart idir an riosca agus an luach saothair a chur ar fáil dóibh siúd a bhfuil fonn infheistíochta orthu. Féadfaidh timpeallacht dá leithéid deireadh a chur leis an ilroinnt sa soláthar seirbhísí, ionas go mbeidh tionscail agus úsáideoirí uile an AE ábalta tairbhe iomlán a bhaint as a gcuid buntáistí. Chun tacú leis na cuspóirí sin, tá an Coimisiún ag glacadh, maille leis an togra seo, Moladh maidir le dualgais neamh‑idirdhealaithe agus maidir le modheolaíochtaí costasaithe comhsheasmhacha a mbeidh sé d’aidhm acu iomaíocht a spreagadh agus borradh a chur faoin infheistíocht sa leathanbhanda.[1] Déanfaidh an Moladh sin iomaíocht a spreagadh agus borradh a chur faoin infheistíocht i líonraí ardluais trí chobhsaíocht fhadtéarmach a sholáthar do phraghsanna rochtana ar líonraí copair agus trína bhíthin sin rochtain chomhionann a áirithiú do chách ar líonraí na n‑oibreoirí atá ann faoi láthair, rud a áiritheoidh deis chothrom iomaíochta, agus trí na dálaí a leagan amach nach mór a bheith ann chun nach mbeadh gá le rialú praghsanna a dhéanamh ar líonraí NGA (rochtain den chéad ghlúin eile) feasta agus chun go mbeadh breis saoirse ag infheisteoirí sna líonraí sin straitéisí praghsála iomchuí a aimsiú a chinnteodh toradh ar a n‑infheistíocht d’ainneoin bonneagair eile bheith san iomaíocht, bonneagair amhail líonraí copair, líonraí cábla i limistéir áirithe agus, as seo amach, líonraí móibíleacha den 4ú glúin.

Agus an togra seo á mheas, ní mór aird a thabhairt ar an gcomhthéacs ar feadh a mbaineann le tionscnaimh eile a rinneadh le déanaí sa réimse, nó atá le tarlú gan mhoill. Leis an togra seo, forbraítear agus cuirtear le príomhthreoracha 2002, mar a leasaíodh iad in 2009, treoracha lena rialaítear an soláthar i réimse na cumarsáide leictreonaí; déantar sin trí fhorálacha reachtacha a bheidh infheidhme go díreach a thabhairt isteach, forálacha a bheidh ag feidhmiú i dteannta fhorálacha na dtreoracha maidir le hábhair amhail údarú, sannadh speictrim agus rochtain ar líonraí. Glacadh an togra seo i gcomhthéacs an togra ón gCoimisiún le haghaidh Rialacháin ó Pharlaimint na hEorpa agus ón gComhairle maidir le bearta chun an costas a bhaineann le cur in úsáid líonraí cumarsáide leictreonaí ardluais a laghdú[2]. Leis an togra sin chuathas i ngleic, trí ionstraim aonair, le roinnt gnéithe ar leith a bhaineann le costais rialála ag staideanna éagsúla den phróiseas infheistíochta i líonraí; trí dhul i ngleic leis na gnéithe sin uile, is féidir costais a bhaineann le feidhmiú céimneach an leathanbhanda a ísliú a oiread le 30%. Chomh maith leis sin, glacadh an togra seo i bhfianaise an eolais go ndéanfar athbhreithniú in 2014 ar an Moladh ón gCoimisiún maidir leis na margaí iomchuí[3], agus go bhfuil an obair ullmhúcháin air sin dulta go maith chun cinn cheana; ach an togra seo a ghlacadh agus a chur i bhfeidhm go gasta, b’fhéidir go laghdófaí líon nó raon na margaí a bheadh faoi réir rialála ex ante mar chuid den anailís ionchasach ar fhorbairt na hiomaíochta i margadh aonair.

1.2. Comhthéacs ginearálta

I saol an lae inniu, tá a lán seirbhísí agus feidhmchlár digiteach nua á gcur ar líne laistigh de mhargadh aonair an AE. Sa lá atá inniu ann, is beag nach fíor a rá gur sa réimse digiteach atá gach deis nuálachta agus fáis i ngach earnáil den gheilleagar idir an earnáil mhótarfheithiclí (carranna nasctha), earnáil an fhuinnimh (eangacha cliste), fhorais riaracháin phoiblí (ríomhsheirbhísí rialtais) agus seirbhísí ginearálta (ríomhsheirbhísí sláinte), agus eile. Is cuma cén cineál gnólachta atá i gceist, cuideachtaí nuathionscanta nó fiontair mhóra, teastaíonn seirbhísí agus bonneagar den úrscoth chun iad a reáchtáil. Fós féin, tá an t‑éiceachóras iomlán seo ag brath ar an idirnascacht a chuirtear ar fáil le líonraí cumarsáide leictreonaí.

Sa lá atá inniu ann, tá an AE ilroinnte ina 28 margadh cumarsáide náisiúnta ar leithligh, agus líon teoranta imreoirí i ngach ceann díobh. Dá bharr sin, cé nach bhfuil aon oibreoir i níos mó ná leath na mBallstát, agus cé gur i líon beag Ballstát atá bunáite na n‑oibreoirí, tá breis is 200 oibreoir ag riar do mhargadh ina bhfuil 510 milliún custaiméir. Déantar rialacha TFC an AE a chur i bhfeidhm ar bhealaí éagsúla, na rialacha maidir le húdaruithe, dálaí rialála, sannadh speictrim agus cosaint tomhaltóirí, mar shampla. Cuireann an leagan amach aimhréidh seo bacainní agus breis costais ar oibreoirí ar mian leo seirbhísí a sholáthar thar theorainneacha críochacha, agus dá réir sin cuireann sé moill orthu leathnú amach. Tá seo i nglanchodarsnacht leis an tSín nó le Stáit Aontaithe Mheiriceá áit a bhfuil margaí aonair de 1400 agus 330 milliún custaiméir, faoi seach, agus ceithre nó cúig oibreoir mhóra ag riar dóibh, faoi réir reachtaíochta amháin, córais cheadúnaithe amháin agus beartais speictrim amháin.

Trí bharrainneachtaí scála agus dheiseanna nua fáis, is féidir an toradh ar infheistíocht i líonraí ardluais a fheabhsú, agus ag an am céanna, tiomáint a chur faoin iomaíocht agus faoin iomaíochas domhanda freisin. Fós féin, laistigh den AE, ní féidir le hoibreoirí a ndóthain buntáiste a bhaint astu. I gcodanna eile den domhan, táthar ag déanamh iarrachtaí agus infheistíocht shuntasach i réimse na forbartha digití agus tá a thoradh sin le feiceáil ag infheisteoirí agus ag tomhaltóirí – ach san Eoraip níl a mhacasamhail sin de fheabhsúchán nua ag tarlú tapa go leor.

Ag an am céanna, de dheasca na hilroinnte ar na margaí náisiúnta, is é mar atá ag tomhaltóirí gur lú rogha atá acu, gur lú nuálacht agus cáilíocht atá sna seirbhísí atá ar fáil dóibh, agus fós go bhfuil sé i bhfad níos daoire acu glaonna thar teorainn nó glaonna fánaíochta a dhéanamh laistigh den AE. Is é a thoradh sin nach féidir leo lántairbhe a bhaint as na seirbhísí a bhfuil fáil orthu sa lá atá inniu ann.

Dá dheasca sin, tá an Eoraip ag cailleadh amach ar dheis ollmhór fáis. Mar go bhfuil an TFC ina cuid de gach gné den saol, baineann an ilroinnt ar an margadh cumarsáide leictreonaí den éifeachtúlacht agus den táirgiúlacht i réimsí leathana den gheilleagar. Meastar gur fiú oiread le 0.9% den OTI nó €110 billiún sa bhliain an acmhainn nár baineadh di fós ach a d’fhéadfaí a thabhairt i dtír trí mhargadh aonair sa chumarsáid leictreonach a thabhairt i gcrích san AE[4]. Fiú, gan a áireamh ach margadh aonair na seirbhísí gnó-chumarsáide, fós tá €90 billiún sa bhliain de thairbhe le gnóthú as sin.[5]

Bíonn margadh teileachumarsáide fónta ina bhunsraith le geilleagar digiteach níos forleithne, agus is léir ón bhfás inbhuanaithe fostaíochta cé chomh fuinniúil is atá an geilleagar sin. Mar mhíniú ar scála agus ar stóinseacht an gheilleagair fhorleathain sin, tá breis is 4 mhilliún saineolaí TFC ag obair san AE agus tá an líon sin ag dul i méid d'ainneoin an chúlaithe eacnamaíochta. Sa gheilleagar i gcoitinne, d’fhéadfaí borradh 5% a chur faoin OTI as seo go dtí 2020,[6] agus 3.8 milliún jab a chruthú, ach breis infheistíochta TFC a dhéanamh, feabhas a chur ar ríomhscileanna an fhórsa oibre agus athchóiriú a dhéanamh ar dhálaí an gheilleagair idirlín.[7]

Srianta margaidh ar an gcumarsáid leictreonach, cuireann siad bac ar an tairbhe atá i seirbhísí tras‑Eorpacha, tairbhe amhail cáilíocht níos fearr, barainneachtaí scála, infheistíocht níos mó, breis éifeachtúlachta agus deiseanna margála níos láidre. Bíonn tionchar diúltach aige sin ar an éiceachóras digiteach i gcoitinne san AE lena n‑áirítear monaróirí trealaimh, agus soláthraithe inneachair agus feidhmchlár – cuideachtaí de gach sórt idir chuideachtaí nuathionscanta agus rialtais. Bíonn tionchar aige freisin ar na hearnálacha sin sa gheilleagar, amhail baincéireacht, an tionscal mótarfheithiclí, loighistic, miondíol, sláinte, fuinneamh nó iompar, a bhíonn ag brath ar an lúdracht leictreonach chun táirgiúlacht a fheabhsú, trí néalríomhaireacht, míreanna nasctha agus soláthar seirbhíse comhtháite, mar shampla.

1.3. Cúlra polaitiúil

Cheana féin, sa Chlár Oibre Digiteach don Eoraip, tionscnamh suaitheanta de chuid na straitéise AE ‘Eoraip 2020’, tarraingíodh aird ar an ról riachtanach seo atá ag TFC agus ag lúdracht líonra. Sa chlár oibre sin, leagtar amach a lán tionscnamh chun infheistíocht a chur chun cinn, iomaíochas a fheabhsú agus laghdú a dhéanamh ar an gcostas a bhaineann le líonraí ardluais a chur i bhfeidhm go céimneach, agus é d’aidhm aige sin a áirithiú go mbeidh rochtain ag gach Eorpach ar leathanbhanda tapa. Sheol an Coimisiún freisin Comhghuaillíocht Mhór um Poist Dhigiteacha, d'fhonn acmhainn na hearnála seo a thapú maidir le fostaíocht a chruthú.

Chomh maith leis sin, tá an Coimisiún ag cur tionscnamh chun feidhme chun "Margadh Aonair Digiteach" a áirithiú, agus chun inneachar ar líne a chur chun cinn, lena n‑áirítear ríomhthráchtáil agus ríomhsheirbhísí rialtais. Mhol an Coimisiún freisin Rialachán um Chosaint Sonraí an AE a athchóiriú, d'fhonn príobháideacht an tsaoránaigh a chosaint, agus san am céanna, nuálacht agus gnó laistigh de mhargadh aonair a éascú; agus mhol sé straitéis a chuirfeadh an chibearshlándáil chun cinn agus a thabharfadh cosaint do bhonneagair agus do líonraí ríthábhachtacha de chuid an AE, lena n‑áirítear dréacht‑Treoir maidir le Slándáil Líonraí agus Faisnéise,[8] rud a d'imreodh ról tábhachtach i measc na dtomhaltóirí agus na saoránach chun breis muiníne a spreagadh sa timpeallacht ar líne.

Dá ndéanfaí dul chun cinn i dtreo margaidh aonair sa chumarsáid leictreonach bheadh tacaíocht ann d’éiceachóras an Mhargaidh Aonair Dhigitigh. Bheadh i gceist lena leitheíd sin de mhargadh, ní amháin bonneagar nua-aimseartha, ach seirbhísí digiteacha a bheadh nuálach agus slán.

Mar gur aithin sé an méid sin, leag Comhairle Eorpach Earrach 2013 béim ar an tábhacht atá leis an margadh aonair digiteach don fhás agus d’iarr sí ar an gCoimisiún bearta daingne a thíolacadh (in am do Chomhairle Eorpach Dheireadh Fómhair) chun Margadh Aonair sa TFC a bhunú chomh luath agus ab fhéidir. An togra sin, maille leis an Moladh ón gCoimisiún maidir le dualgais i dtaca le neamh‑idirdhealú agus maidir le modheolaíochtaí costasaithe comhsheasmhacha a mbeidh sé d’aidhm acu iomaíocht a spreagadh agus borradh a chur faoin infheistíocht sa leathanbhanda, is éard atá iontu tacar de bhearta cóimheáite atá dírithe ar dhul chun cinn a dhéanamh i dtreo Margaidh Aonair sa Teileachumarsáid agus infheistíocht a chothú.

2. TORTHAÍ AN CHOMHAIRLIÚCHÁIN LE PÁIRTITHE LEASMHARA AGUS AN MEASÚNÚ TIONCHAIR

2.1. Dearcadh na ngeallsealbhóirí

Tharla gur leagadh amach i gconclúidí Chomhairle Eorpach an Earraigh gur ghá moltaí nithiúla a chur i láthair in am do Chomhairle Eorpach Dheireadh Fómhair, b'éigean na comhairliúcháin phoiblí a chur i gcrích laistigh den am gairid sin. Chomh maith le comhairliúcháin fhoirmiúla shonracha a rinne sé, chuaigh an Coimisiún i dteagmháil dhlúth le raon leathan eagraíochtaí geallsealbhóirí chun measúnú a dhéanamh ar staid ghinearálta mhargadh na cumarsáide leictreonaí agus ar an dóigh le margadh aonair a bhunú. Chuaigh sé i mbun cainte le geallsealbhóirí, agus fuair aighneachtaí ó gheallsealbhóirí in earnálacha uile an tionscail, ó eagraíochtaí tomhaltóirí, ón tsochaí shibhialta, agus ó rialálaithe agus rialtais náisiúnta.

De bhreis air sin, d’eagraigh an Coimisiún roinnt ócáidí comhairliúcháin ar ar fhreastail geallsealbhóirí thar ceann earnálacha uile an tionscail, na dtomhaltóirí agus na sochaí sibhialta[9]. Ba é a léirigh na comhairliúcháin sin go bhfuil móramh mór de na geallsealbhóirí ar aon intinn leis an gCoimisiún maidir le cineál na faidhbe agus go n‑aontaíonn siad go bhfuil gá gníomhú go práinneach.

Chomh maith leis sin, chuathas i mbun plé i bParlaimint na hEorpa agus i gComhairle na nAirí (an Chomhairle Iompair, Teileachumarsáide agus Fuinnimh). Sa phlé a rinneadh sa Chomhairle bhí bunáite na dtoscaireachtaí ar aon tuairim maidir le cineál na faidhbe agus maidir leis an ngá bearta a dhéanamh chun dul chun cinn a dhéanamh i dtreo margaidh aonair, d'fhonn iomaíocht agus an rogha atá ar fáil do thomhaltóirí a chosaint nó a fheabhsú, d’fhonn dul i ngleic le ceist na glan‑neodrachta agus na fánaíochta agus d’fhonn arbatráiste sa rialáil a sheachaint agus san am céanna a áirithiú go mbeidh an rialáil níos comhsheasmhaí i ngach réimse, lena n‑áirítear freisin an bhainistíocht speictrim, agus go seachnaítear an ró-lárú ar inniúlachtaí. Sa phlé a rinneadh i bParlaimint na hEorpa, tacaíodh go láidir le príomhaidhmeanna an togra ón gCoimisiún agus tarraingíodh aird ar leith ar a phráinní is atá sé deireadh a chur le coincheap na fánaíochta sa mhargadh aonair don chumarsáid leictreonach, agus ar an bpráinn atá ann ardleibhéal cosanta a thabhairt do na tomhaltóirí agus rialacha soiléire a leagan síos maidir leis an nglan‑neodracht.

2.2. Saineolas

Cuireadh staidéar mór i gcrích in 2012 Steps towards a truly internal market for e-communications (‘Céimeanna ionsair fhíor-mhargadh imheánach don chumarsáid leictreonach’).[10] Sa staidéar sin rinneadh measúnú ar an staid ina raibh margadh aonair an AE don chumarsáid leicreonach agus rinneadh meastúchán ar acmhainn eacnamaíoch an mhargaidh aonair.

Tharraing an Coimisiún freisin ar a lán foinsí eile fianaise, amhail Scórchlár an Chláir Dhigitigh (scórchlár bliantúil) agus staidéir eacnamaíocha a rinne Ard‑Stiúrthóireacht na nGnóthaí Eacnamaíocha agus Airgeadais, mar shampla, an staidéar ar an ilroinnt ar an margadh teileachumarsáide san Eoraip.[11] Trí mheicníocht chomhairliúcháin an AE faoin gcreat rialála, tarraingíodh aird freisin ar chleachtais neamhréireacha atá ag údaráis náisiúnta rialála agus iad i mbun rialála ar na margaí ábhartha. Chomh maith leis sin, i gcomhthéacs an Chláir Beartais um an Speictream Raidió, d'aimsigh an Coimisiún easpa mhór comhleanúnachais ar fud na mBallstát maidir le húdarú agus oscailt bandaí speictrim le haghaidh úsáide atá neodrach i dtaca le teicneolaíocht de, agus go háirithe maidir leis na ceanglais a leagtar agus maidir le huainiú.

2.3. Measúnú ar thionchar an Rialacháin atá beartaithe

I gcomhréir lena bheartas “Rialáil Níos Fearr”, rinne seirbhísí an Choimisiúin measúnú tionchair ar na roghanna beartais éagsúla.

Tá gaol idir na príomhchúiseanna atá leis an ilroinnt ar an rialáil agus na príomhcheanglais earnáil-shonracha a ghabhann le soláthar an bhonneagair cumarsáide leictreonaí, ceanglais atá faoi réir an dlí Eorpaigh (údarú, rochtain ar bhonneagar fosaithe agus ar bhonneagar gan sreang, comhlíonadh na rialacha lena dtugtar cosaint don chríoch‑úsáideoir). Cé go bhfuil a gnéithe sainiúla féin ag gach eilimint acu sin, agus cé go mbeidh réiteach ar leith ar an ilroinnt ag gabháil le gach eilimint, tá gach ceann acu ríthábhachtach má tá i ndán is go gcuirtear i leataobh na príomhbhacainní atá le sárú chun soláthar comhtháite líonraí agus seirbhísí cumarsáide leictreonaí a bhaint amach san Aontas. Go háirithe, rinneadh an measúnú ar na réitigh (a) trí thagairt do bhacainní atá ann de dheasca na réimeas rialála náisiúnta agus easpa comhsheasmhachta sa chur chuige rialála a chuireann na húdaráis rialála náisiúnta chun feidhme; (b) trí thagairt don easpa comhordaithe maidir le dálaí agus sannadh speictrim chomh maith leis an éiginnteacht rialála i dtaca le hinfhaighteacht minicíochtaí; (c) trí thagairt don easpa atá ann i dtáirgí mórdhíola a cheadaíonn seirbhísí a sholáthar agus é sin a dhéanamh trí líonra oibreora eile ag a bhfuil leibhéil chomhsheasmhacha idir-inoibritheachta seirbhísí, agus é sin á mheas i bhfianaise na mbeart ceartaitheach atá ar fáil sa mhargadh nó trí chaibidlíocht chómhalartach; (d) trí thagairt do mhéid na hilroinnte ar na rialacha cosanta tomhaltóirí atá ina cúis le leibhéil éagothroma cosanta do thomhaltóirí agus le dálaí tráchtála athraitheacha, lena n‑áirítear costais arda na fánaíochta agus na nglaonna idirnáisiúnta, agus scóigeadh nó blocáil seirbhísí.

Chun dul i ngleic le bunchúiseanna na hilroinnte, toghadh trí rogha beartais agus rinneadh tuilleadh anailíse orthu. Ba é an chéad rogha an ceann atá bunaithe ar an gcreat rialála le haghaidh cumarsáide leictreonaí mar atá faoi láthair. Ba é an dara rogha a ndearnadh anailís air ionstraim reachtach aonair (Rialachán) lena ndéanfaí an creat rialála a oiriúnú nuair is gá do mhargadh aonair AE sa chumarsáid leictreonach, agus é sin a bhunú ar chomhordú níos fearr san AE. Áiríodh leis an tríú rogha an méid a bhí i gceist leis an dara rogha, ach faoin rogha seo thiocfadh rialálaí aonair AE in ionad an struchtúir rialála reatha ionas go n‑áiritheofaí comhordú iomlán sa rialáil.

Rinneadh measúnú ar gach rogha beartais i dtaca lena éifeachtaí a bhainfidís amach na cuspóirí beartais, agus díríodh sa mheasúnú ar na costais agus ar na tairbhí ó thaobh éilimh agus soláthair de, lena n‑áirítear an tionchar a bheadh aige ar struchtúr thionscal na cumarsáide leictreonaí san AE, ar an ngeilleagar, ar jabanna, ar bharrachas tomhaltóirí agus ar an gcomhshaol.

Baintear de thátal sa Mheasúnú Tionchair gurb é an dara rogha an ceann is fearr atá ar fáil. Ar an gcéad dul síos, bheadh d’aidhm ag údarú Eorpach aonair an t‑ualach riaracháin atá ar oibreoirí Eorpacha a laghdú agus ar an dóigh sin a áirithiú go mbeadh comhsheasmhacht sa rialáil a dhéanfaí orthu.

Trí chomhordú a dhéanamh ar úsáid an speictrim raidió sa mhargadh aonair d’fhéadfaí a áirithiú go mbeadh fáil shioncrónach ar acmhainní speictrim agus go gcuirfí i bhfeidhm coinníollacha comhsheasmhacha i dtaca lena úsáid ar fud na hEorpa, agus a áirithiú ar an dóigh sin go mbainfí úsáid éifeachtúil as an speictream. Ag an am céanna, thacódh sé sin le hintuarthacht i dtimpeallacht infheistíochta na líonraí ardluais, lena n‑áirítear cumhdach críochach leathan na líonraí, rud a bheadh le leas fadtéarmach na gcríoch‑úsáideoirí.

Ach táirgí rochtana mórdhíola caighdeánaithe a bheith ar fáil ar leibhéal an AE mar dhóigh le cumhacht shuntasach a bhaint amach sa mhargadh, d’fhéadfadh oibreoirí líonraí fosaithe a gcuid seirbhísí lúdrachta a sholáthar dá gcustaiméirí ar fud an Aontais agus sin a dhéanamh le hardcháilíocht seirbhíse. Dá gcuirtí na táirgí sin ar fáil, meastar go gcuideodh sé go mór le hinfheistíocht a spreagadh, infheistíocht thar theorainneacha Ballstát go háirithe, agus dá réir sin go n‑éascódh sé do chuideachtaí dul isteach i margaí nua chun freastal ar éilimh custaiméirí agus é sin a dhéanamh le táirgí rochtana d'ardchaighdeán, agus go méadódh sin an iomaíocht agus go dtabharfadh sé ar oibreoirí feabhas a chur ar a bpacáiste seirbhísí trí infheistiú i mbonneagar agus i seirbhísí.

Trí bhíthin rialacha coiteanna maidir le cáilíocht seirbhísí, d’fhéadfaí a áirithiú go mbeadh an tsaoirse ag úsáideoirí rochtain a fháil ar a rogha féin seirbhísí agus feidhmchlár agus sin a dhéanamh faoi réir téarmaí conarthacha soiléire a bheadh infheidhme ar fud an Aontais agus gan aon bhaol go ndéanfaí a rochtain ar an idirlíon a bhlocáil nó a scóigeadh gan chúis iomchuí. Ag an am céanna, d’áiritheoidís go mbeadh sé indéanta seirbhísí speisialaithe a fháil chun inneachar, feidhmchláir agus seirbhísí sonracha a sholáthar, agus dá réir sin ardcháilíocht seirbhísí a bhaint amach. Bheadh mar thoradh ar bhreis trédhearcachta agus ar an treisiú ar chearta conartha go n‑áiritheofaí spéis na dtomhaltóirí in ardcháilíocht agus in iontaofacht seirbhísí agus dá réir sin threiseofaí leis an dinimic iomaíochta sa mhargadh.

Chomh maith leis sin uile, thacódh bearta maidir le difríochtaí gan bonn cirt idir praghsanna glaonna intíre agus praghsanna glaonna ó Bhallstát go Ballstát den AE, agus bearta lena n‑éascófaí soláthar tairiscintí amhail 'roaming like at home’ (is é sin, gurbh ionann an costas fánaíochta agus an costas ag baile) trí bhíthin comhaontuithe fánaíochta, thacódh na bearta sin leis an aidhm ceal a chur i gcostais bhreise gan bonn cirt ar sheirbhísí cumarsáide leictreonaí a sholáthraítear thar theorainneacha.

Freisin, chuirfeadh an dara rogha sin feabhas, ar an mbealach is éifeachtúla agus is tráthúla, ar an intuarthacht dhlíthiúil agus ar an trédhearcacht. Go háirithe, ba chóir go mbeadh breis cóineasaithe mar thoradh ar an rogha sin ós rud é go méadódh sé ar inchoimhlinteacht sna margaí, ós rud é go gcruthódh sé dálaí oibríochtúla níos comhchoitinne (rochtain ar acmhainní, rialacha dírithe go sonrach ar thomhaltóirí), agus freisin mar go dtiocfadh buntáistí scála as de bharr praghasleaisteachais do chustaiméirí nó brú ó iomaíocht. Toradh eile ba chóir bheith ar an rogha sin go gcuirfí feabhas ar an timpeallacht infheistíochta in am trátha; thiocfadh an feabhas sin de bharr an bhrú bhreise ó iomaíocht, agus na dreasachtaí chun difreála a thiocfadh mar gheall air, agus de bharr an mhéadaithe a thiocfadh ar bhuntáistí scála agus ar intuarthacht rialála, agus de bharr gurbh fhearr a bheifí ábalta seirbhísí nuálacha a dháileadh ar an mórchóir. Cé go bhfuil súil go mbeadh tionchar dearfach ag na tograí sin ar chruthú fostaíochta, is deacair an fíorthionchar sóisialta agus fostaíochta a thuar go fóill. Tabharfaidh an Coimisiún aird speisialta ar an ngné seo de le linn dó monatóireacht agus meastóireacht a dhéanamh ar an reachtaíocht.

I gcomórtas leis an mbarr-rogha sin (rogha 2), theastódh 3 go 5 bliana chun an cuspóir inmhianaithe a bhaint amach le rogha 1 (an creat reatha a chur chun feidhme) nó le rogha 3 (athrú iomlán ar an rialachas rialála i dtaca le seirbhísí uile-AE), agus dá ngabhfaí na roghanna sin d'fhéadfadh sé go gcaillfí amach ar OTI méadaithe de 3.7% sa tréimhse 2015 – 2020.

Is leis an mbarr-rogha sin freisin is luaithe a d'fheicfí torthaí agus a bhainfí amach na cuspóirí sonracha, agus ar an gcaoi sin, is leis an rogha sin, thar aon rogha eile a measúnaíodh, a bhainfí amach na tairbhí eacnamaíocha agus sóisialta ab fhearr ar fad.

Thug an Bord um Measúnú Tionchair tuairim uaidh ar an dréacht‑mheasúnú tionchair ar an 6 Meán Fómhair 2013.

Tá an tuarascáil agus an achoimre feidhmiúcháin a ghabhann léi foilsithe in éineacht leis an togra.

3. EILIMINTÍ DLÍ AN TOGRA

3.1. Bunús dlí

Tá an togra bunaithe ar Airteagal 114 den Chonradh ar Fheidhmiú an Aontais Eorpaigh, toisc go bhfuil baint aige le margadh inmheánach na cumarsáide leictreonaí agus le feidhmiú an mhargaidh sin.

3.2. Coimhdeacht

Ní raibh an creat rialála reatha in ann a chuspóirí a bhaint amach go hiomlán, is é sin, margadh aonair don chumarsáid leictreonach a bhunú. Cé go bhfuil na rialacha náisiúnta i gcomhoiriúint do chreat rialála reatha an AE, tá difríochtaí eatarthu a chuireann bacainní roimh sheirbhísí a oibriú agus a fháil ó thar teorainn, agus ar an dóigh sin fágann siad nach bhfuil ach saoirse theoranta ann seirbhísí cumarsáide a sholáthar cé gur saoirse í sin atá ráthaithe ag dlí an AE. Tá tionchar díreach aige sin ar fheidhmiú an mhargaidh inmheánaigh. Níl sé d'inniúlacht ná de dhreasacht ag Ballstáit an tírdhreach rialála reatha a athrú.

Teastaíonn bearta ar leibhéal an AE chun dul i ngleic le bunchúiseanna na faidhbe. Ar an gcéad dul síos, rachfar i ngleic leis an ilroinnt atá ann faoin láthair de dheasca na gné náisiúnta atá ar na córais údarúcháin ghinearálta, agus déanfar é sin trí údarú aonair AE a chur ina n‑ionad. Trí chóras ina ndéanfaí dhá rud i gcomhar – sásra aonair AE don údarú agus rialú ag leibheál an Bhallstáit ar astarraingt agus/nó ar fhionrú an údaraithe sin – bheifí ábalta clárú na n‑oibreoirí AE a éascú agus comhordú na mbearta forfheidhmithe is tromchúisí a bhaineann leis sin a éascú chomh maith. Ráthaíonn an togra breis comhsheasmhachta sa rialáil agus san intuarthacht do chuideachtaí dá leithéid mar go dtugann sé an chumhacht don Choimisiún ceanglas a chur ar na rialálaithe náisiúnta bearta ceartaitheacha a bheadh beartaithe acu, ach a bheadh ar neamhréir le dlí an AE, a astarraingt. Áirithíonn an togra go ndéanfar i bhfad níos mó cóineasaithe ar na coinníollacha rialaithe a bhaineann le rochtaina fháil ar acmhainní fosaithe agus ar acmhainní gan sreang, agus a éascaíonn an soláthar atá á dhéanamh ar sheirbhísí pan‑Eorpacha. Trí chomhchuibhiú iomlán a dhéanamh ar chearta críoch‑úsáideoirí, áiritheofar go mbeidh cearta agus dualgais den chineál céanna ar shaoránaigh agus ar sholáthraithe ar fud an AE, ach go háirithe go mbeidh sé ar a gcumas uile margaíocht a dhéanamh ar sheirbhísí agus seirbhísí a fháil thar theorainneacha faoi dhálaí comhionanna.

De bhrí nach bhfuil i gceist leis an togra ach an méid is lú is gá d'idirghabháil AE chun bacainní áirithe ar an margadh inmheánach a bhaint, urramaítear dá réir sin prionsabal na coimhdeachta.

Ar an gcéad dul síos, bheadh an t‑údarú aonair AE ar fáil d’oibreoirí a bhfuil sé i gceist acu bheith ag gníomhú go pan‑Eorpach agus is faoi na Ballstáit a d’fhágfaí cinntí maidir leis na ceanglais rialála a bhfuil dlúthcheangal acu leis an ionad ina bhfuil an líonra lonnaithe nó ina bhfuil an tseirbhís á soláthar. Is i gciste na mBallstát ar leith a fhanfaidh cibé ioncaim a thoibhítear ar shannadh spreictrim, agus beidh lamháil mhaith rogha i dtaca le mionsonraí ag na Ballstáit ar leith a bhuí leis an mbreis mionsonraithe a dhéantar sa togra ar na prionsabail rialála a bhaineann le sannadh speictrim, prionsabail a leagadh síos i bhfianaise na mórchuspóirí atá i gcreat rialála an AE. Ar an gcaoi céanna, is ar sheiceáil comhoiriúnachta dlíthiúla a bhunófar an nós imeachta maidir le fógra mar gheall ar speictream a thabhairt don Choimisiún, seachas rogha an Choimisiúin a chur in ionad rogha na mBallstát ar leith, agus beidh sin uile faoi réir coimircí breise amhail an nós imeachta scrúdúcháin trí bhíthin coisteolaíochta. Maidir le húsáid pointí rochtana gan sreang a bhfuil raon beag acu, ní bheidh údarú ginearálta ar fáil ach don chuid sin acu a chuirtear in úsáid le cumhacht íseal agus ar dhóigh nach ndéanann dochar do thaitneamhacht na timpeallachta, agus beidh na teorainneacha sin ar an gcur in úsáid arna saineadh le bearta cur chun feidhme. Lena chois sin uile, tar éis anailíse a rinneadh ar an margadh sa chreat reatha, is faoi údarás rialaithe náisiúnta an Bhallstáit ina bhfuil an líonra lonnaithe a bheidh rialáil i dtaca le táirgí rochtana fíorúla Eorpacha a shuíomh; san am céanna, beidh an sásra a úsáidfear chun comhchuibhiú a dhéanamh ar tháirgí rochtana fíorúla ar aon dul leis an sásra atá leagtha síos cheana faoin gcreat reatha agus a úsáidtear i gcás táirgí rochtana mórdhíola fisiceacha.

3.3. Comhréireacht

Ní théann gníomhaíocht an AE thar an méid is gá a dhéanamh chun na cuspóirí sainaitheanta a bhaint amach. Beidh na bearta dírithe ar dhriseanna cosáin atá ag cur bac ar an margadh aonair a chur i leataobh, ach é sin a dhéanamh trína laghad agus is féidir de leasuithe riachtanacha a dhéanamh ar an gcreat rialála reatha, is é sin an méid is gá chun go bhféadfar na dálaí a chruthú ina mbeadh margaí nua trasteorann sa chumarsáid leictreonach ábalta teacht chun cinn ag leibhéal an AE. Trí sin a dhéanamh, déanfar cuspóirí insroichte den dá chuspóir sin de chuid an Mhargaidh Aonair, mar atá, saoirse soláthair agus saoirse tomhailte a bheith ag gabháil le seirbhísí cumarsáide leictreonaí. Ag an am céanna, mar nach mbainfear, ach sa bheag, leis an gcreat rialála reatha ná leis an gcaoi a ndéanann na húdaráis rialála náisiúnta maoirseacht ar na margaí, seachnaítear aon chur isteach ar oibríochtaí na soláthraithe sin arbh fhearr leo gan forleathnú lasmuigh dá limistéar náisiúnta féin ná fiú lasmuigh dá limistéar fo-náisiúnta féin.

Ina theannta sin, is faoi phrionsabal na ‘rialála níos fearr’ ba chóir don fhorbairt ar mhargaí nua trasteorann tarlú, i.e. trí laghdú ar an mbrú rialála sa chás go gcruthaítear go bhfuil na margaí sin iomaíoch i gcomhthéacs Eorpach níos comhtháite, agus ba chóir freisin go ndéanfaí an fhorbairt sin i gcomhréir le hinniúlachtaí maoirseachta na n‑údarás rialála náisiúnta agus faoi réir rialaithe ex post ar an iomaíocht. Tá tairbhe ann sin mar is iad na húdarais rialála náisiúnta is fearr a bheadh ábalta na sainiúlachtaí náisiúnta a thabhairt san áireamh agus iad (i) ag déanamh rialála ar an rochtain ar bhonneagair fhisiceacha a fhanfaidh, de dheasca a nádúir, laistigh den réimse geografach náisiúnta nó réigiúnach; agus (ii) ag déileáil le ceisteanna na dtomhaltóirí sa chomhthéacs náisiúnta (ach go háirithe ina dteanga féin).

Dá réir sin, ní dhéanfaidh na bearta atáthar a mholadh aon athruithe suntasacha ar an rialáil ná ní aistreoidh siad inniúlachtaí go dtí an leibhéal Eorpach, amhail mar a bheadh i gcás rialálaí Eorpaigh nó ceadúnaithe speictrim phan‑Eorpaigh.

Cuirfidh na réitigh ar chumas na ngeallsealbhóirí ábhartha na sineirgí a bhaineann le margadh aonair mór a shaothrú agus neamhéifeachtúlachtaí ina gcuid oibríochtaí agus infheistíochtaí a laghdú, ar an modh is tráthúla agus is éifeachtaí. Ag an am céanna, cinnteoidh an togra seo leanúnachas rialacha do na hoibreoirí sin a roghnaíonn cloí le soláthar seirbhísí laistigh d’aon Bhallstát amháin, ach chomh maith leis cinnteoidh sé go mbainfidh na hoibreoirí sin tairbhe as rialacha feabhsaithe agus soiléirithe i dtaca le cearta críoch‑úsáideoirí agus as timpeallacht ina mbeidh breis intuarthachta maidir le rochtain a fháil ar acmhainní speictrim agus ar tháirgí ardcháilíochta don rochtain ar líonraí fosaithe.

3.4. Cearta bunúsacha

Rinneadh anailís ar thionchar an togra ar chearta bunúsacha amhail an tsaoirse chun tuairimí a nochtadh, an tsaoirse fiontraíochta, an neamh‑idirdhealú, an chosaint do thomhaltóirí agus an chosaint ar shonraí pearsanta. Go háirithe, tabharfaidh an Rialachán cosaint don rochtain ar an idirlíon oscailte; leagtar síos caighdeán ard maidir le comhchuibheacht iomlán i gcearta críoch‑úsáideoirí, tugtar breis saoirse gnó ag an leibhéal Eorpach agus ba chóir go dtiocfadh, de thoradh an Rialacháin, laghdú in am tráth ar an méid rialála atá dírithe ar earnálacha ar leith seachas a chéile.

3.5. An rogha ionstraime

Rialachán is ea rogha ionstraime an Choimisiúin toisc go n‑áirithítear leis go ndéanfar bacainní ar an margadh aonair a bhaint tríd an gcreat rialála reatha le haghaidh na cumarsáide leictreonaí a chomhlánú. Áirítear leis seo cearta agus dualgais shonracha, a bheidh infheidhme go díreach, do sholáthraithe agus do chríoch‑úsáideoirí; agus tá ann freisin, sásraí comhordaithe maidir le hionchuir áirithe ar an leibhéal Eorpach a bheidh dírithe ar an soláthar trasteorann i seirbhísí cumarsáide leictreonaí a éascú. Mar shampla, tá sé tábhachtach gur rialachán a d’úsáidfí i réimse amhail an t‑idirlíon oscailte agus an bainistiú tráchta, áit a bhfuil chur chuige ceartchoiteann riachtanach, ar an gcéad dul síos chun go seachnófaí an claonadh atá ann faoi láthair réitigh náisiúnta a cheapadh a dtarlaíonn díbhéirsiú dá ndeasca, agus ar an dara dul síos chun go mbeifí ábalta bainistiú comhtháite a dhéanamh ar na líonraí agus inneachar, feidhmchláir agus seirbhísí ar líne a fhorbairt ab fhéidir a chur ar fáil ar mhodh coiteann ar fud an Aontais.

3.6. Struchtúr an togra, na príomhchearta agus na príomhdhualgais

Forálacha ginearálta (Caibidil I, Airteagail 1 agus 2)

Is i gCaibidil 1 atá na forálacha ginearálta, lena n‑áirítear na sinmhínithe ábhartha. Bunaítear ann prionsabail rialála a mbeidh ar na comhlachtaí rialála gníomhú dá réir agus iad ag cur an rialacháin chun feidhme i dteannta fhorálacha an chreata reatha.

Údarú aonair AE (Caibidil 1, Airteagal 3 go 7)

Faoi láthair ní mór d’oibreoirí ar mian leo seirbhísí a chur ar fáil i níos mó ná aon Bhallstát amháin údarú a bheith acu ó na Ballstáit ar leith sin. Tugtar isteach leis an rialachán seo córas údaraithe aonair AE, arna bhunú ar chóras aonair fógraí sa Bhallstát ina bhfuil príomhlonnaíocht an tsoláthraí cumarsáide leictreonaí Eorpaí (an tír bhaile), agus leagtar síos ann na coinníollacha a bhaineann leis. Is faoi réir rialú na tíre baile a bheidh astarraingt agus/nó fionrú an údaraithe aonair AE. Na hoibreoirí sin a bhfuil údarú aonair AE acu, beidh siad i dteideal cóir rialála chothrom a fháil, nuair atá siad faoi réir ag dálaí cosúla laistigh dá mBallstát agus ó Bhallstát go Ballstát; agus imreoirí nua agus oibreoirí beaga atá ag feidhmiú thar theorainneacha críochacha, beidh díolúine acu ó tháillí agus ó thobhaigh a bhaineann le maoiniú na seirbhíse uilíche i mBallstáit lasmuigh dá dtír bhaile (tíortha aíochta). Leanfaidh oibreoirí atá i seilbh údaraithe aonair AE de bheith ag soláthar seirbhísí ar fud na hEorpa ar bhonn breis comhsheasmhachta i gcur chun feidhme na gceanglas rialála.

Dá réir sin, beidh de thoradh ar chóras an údaraithe aonair AE go gcuirfear i leataobh bacainní riaracháin neamhriachtanacha agus go ráthófar cearta agus dualgais níos comhsheasmhaí do sholáthraithe Eorpacha i dtaca lena n‑oibríochtaí ar fud na hEorpa agus chun cuidiú leo forleathnú.

Acmhainní Eorpacha (Caibidil III)

Roinn 1 (Airteagail 8 go 16)

San am i láthair, níl dóthain intuarthachta i dtaca le infhaighteacht speictrim ar fud an AE ar fáil do sholáthraithe Eorpacha seirbhísí móibíleacha agus dá réir sin ní fóláir dóibh déileáil le dálaí difriúla ar feadh a mbaineann le sannachán speictrim. Ar an ábhar sin, is deacra pleanáil fhad‑téarmach a dhéanamh, is deacra infheistíocht a dhéanamh thar teorainneacha críochacha agus dá réir sin is deacra dóibh a ngnó a fhorbairt. De dheasca an leagain amach aimhréidh sin, cuireann déantúsóirí trealaimh a gcuid dearthaí in oiriúint do mhargaí eile ina bhfuil breis scála agus deiseanna fáis níos tarraingtí. Chun deireadh a chur leis an riocht neamh‑inbhuanaithe sin, ní foláir a áirithiú go ndéantar comhchuibhiú ar na hacmhainní speictrim, mar a leanas:

· prionsabail rialála choiteanna a bheidh infheidhme sna Ballstáit a shainiú nuair a bheifear ag sainiú na gcoinníollacha comhchuibhithe maidir le húsáid speictrim sa chumarsáid leathanbhanda gan sreang;

· cumhacht a thabhairt don Choimisiún gníomhartha cur chun feidhme a ghlacadh d'fhonn comhchuibhiú a dhéanamh ar infhaighteacht speictrim, ar uainiú sannachán agus ar thréimhse na gceart úsáide i gcás úsáide speictrim;

· sásra comhairliúcháin a bhunú a chuirfidh ar chumas an Choimisiúin athbhreithniú a dhéanamh ar dhréachtbhearta náisiúnta maidir le húsáid agus sannadh speictrim;

· simpliú a dhéanamh ar na coinníollacha a ghabhann le cur in úsáid agus le soláthar rochtana ar sheirbhísí leathanbhanda ísealchumhachta gan sreang (‘WIFI’, mionchealla) agus ar an dóigh sin méadú ar an iomaíocht agus laghdú ar chúngaigh sna líonraí.

Roinn 2 (Airteagail 17 go 20)

Dhéanfadh rochtain fhíorúil ar líonraí fosaithe, agus í ar ardcháilíocht agus comhchuibhithe, éascú ar dhul isteach sa mhargadh agus dhéanfadh sí níos easca é seirbhísí thar teorainneacha críochacha a sholáthar to chríoch‑úsáideoirí agus do ghnólachtaí, agus chuirfeadh sin tiomáint faoin iomaíocht agus faoin infheistíocht. San am i láthair, tá an‑éagsúlacht ar fud an AE sa chaoi a sainítear táirgí rochtana fíorúla ar líonraí fosaithe. Déantar an comhchuibhiú ar an rochtain fhíorúil ar líonraí fosaithe i dtaca le seirbhísí thar theorainneacha críochacha a áirithiú mar a leanas:

· déantar sainiú ar na gnéithe atá i gcoitinne ag na táirgí rochtana fíorúla ar leathanbhanda a bhfuil comhchuibhiú déanta orthu ar leibhéal an AE (díchuachadh fíorúil, sruth giotán IP agus deighleáin chríochta línte ar léas), nuair a dhéantar sainordú a dhíriú ar oibreoirí a bhfuil cumhacht mhargaidh shuntasach acu;

· dá réir sin, cuirtear de cheanglas ar na rialálaithe náisiúnta a thabhairt san áireamh go bhfuil na táirgí rochtana comhchuibhithe sin ann sula ndéana siad aon bhearta ceartaitheacha rialála a fhorshuíomh, agus aird iomchuí a thabhairt ar an tionchar a d’fhéadfadh bheith ag na bearta ceartaitheacha sin ar an iomaíocht, ar an infheistíocht sa bhonneagar reatha agus ar na ceanglais uileghabhálacha i dtaca le comhréireacht; tugann an togra san áireamh an cleachtas cinnteoireachta atá ann, le foráil a dhéanann nasc idir na dualgais i dtaca le rialú praghsanna mórdhíola sna líonraí NGA (rochtain den ghlúin is déanaí) agus na srianta ar iomaíocht a thagann de bhonneagair mhalartacha, agus an ráthaíocht éifeachtach ar rochtain neamh‑idirdhealaitheach agus an leibhéal iomaíochta san earnáil mhiondíola, ar feadh a mbaineann le praghas, rogha agus cáilíocht;

· tugtar an ceart do sholáthraithe seirbhísí cumarsáide leictreonaí rochtain a fháil ar théarmaí réasúnta ar tháirgí lúdrachta comhchuibhithe, agus an ceart go mbeadh cáilíocht seirbhíse urrúsach i dteannta na dtáirgí sin a ligfeadh cineálacha nua seirbhísí ar líne a chur ar fáil.

Cearta na gcríoch‑úsáideoirí (Caibidil IV, Airteagail 21 go 29)

San Eoraip, níl aon chomhsheasmhacht sna rialacha i dtaca le cearta críoch‑úsáideoirí, agus is deacracht é sin atá roimh sholáthraithe agus chríoch‑úsáideoirí araon agus atá ina chúis le héagothromaíocht sna leibhéil chosanta agus le difríochtaí a bheith idir na rialacha nach foláir cloí leo i mBallstáit éagsúla. Cuireann an ilroinnt sin costas ar oibreoirí, mí-shásamh ar chríoch‑úsáideoirí agus i ndeireadh na dála, cuireann sí bac ar sholáthar seirbhísí thar teorainneacha críochacha agus ciallaíonn sí gur lú fonn a bhíonn ar chríoch‑úsáideoirí na seirbhísí sin a úsáid. D’fhonn leibhéal iomchuí cosanta a ráthú do thomhaltóirí ar fud an AE, déantar na rialacha i dtaca le cearta críoch‑úsáideoirí a chomhchuibhiú; déantar foráil do na nithe seo a leanas:

– neamh‑idirdhealú idir seirbhísí cumarsáide náisiúnta agus idirnáisiúnta (mura bhfuil bonn cirt oibiachtúil leis na difríochtaí);

– ceanglais maidir le faisnéis réamhchonartha agus faisnéis chonarthach a bheith éigeantach;

– breis trédhearcachta agus áiseanna dírithe ar 'bhillí scáfara’ a sheachaint;

– an ceart an conradh a fhoirceannadh tar éis sé mhí gan aon chostais (cé is moite de luach iarmharach aon trealaimh fóiríoctha nó próimóisean eile);

– cuirtear dualgas ar sholáthraithe gan aon teorannú a dhéanamh ar an nascadh le hinneachar, feidhmchláir agus seirbhísí a bhfuil críoch‑úsáideoirí ag fáil rochtana orthu – tugtar Glan‑neodracht air seo freisin – agus déantar rialáil ar an úsáid a bhaineann oibreoirí as bearta bainistíochta tráchta, ar feadh a mbaineann le rochtain ghinearálta ar an idirlíon; déantar soileiriú freisin ar an gcreat dlíthiúil a bhaineann le seirbhísí speisialaithe lena ngabhann cáilíocht ardfheabhsaithe.

Athrú soláthraí a éascú (Caibidil V, Airteagal 30)

Déantar an iomaíocht idir na soláthraithe cumarsáide leictreonaí a spreagadh trí fheabhas a chur ar na rialacha a bhaineann le malairtí soláthraí, agus leis sin déantar níos éasca é do chríoch‑úsáideoirí an soláthraí is fearr a riarann dá riachtanais féin a roghnú. Tugann na forálacha san áireamh prionsabail chomhchuibhithe atá infheidhme maidir le nósanna imeachta aistrithe, amhail treoshuíomh na dtáillí de réir an chostais, próisis don bhainistiú a dhéanfaidh an soláthraí nua, agus an foirceannadh uathoibríoch ar an gconradh leis an sean‑soláthraí.

Forálacha eagraíochtúla agus forálacha deiridh (Caibidil VI, Airteagail 31 go 40)

Tá forálacha ginearálta sa Chaibidil seo a bhaineann le cumhachtaí smachtbhannaí na n‑údarás inniúil náisiúnta agus rialacha maidir leis an gcumhacht atá ag an gCoimisiún gníomhartha tarmligthe nó cur chun feidhme a ghlacadh.

Leagtar amach, freisin, modhnuithe ar na Creat‑Treoracha agus ar na Rialacháin Fánaíochta agus BEREC. Maidir le rialáil ex ante ar an margadh, agus tharla go mbeidh gach údarás rialála náisiúnta (ÚRN) fós freagrach as a mhargaí (náisiúnta) féin, díríonn na modhnuithe ar bhreis comhsheasmhachta agus cobhsaíochta a bhaint amach ar fud an AE i dtaca leis an measúnú a dhéanann ÚRN ar na margaí agus i dtaca le forshuíomh dualgas, tríd an gcóras rialála, ar shealbhóirí údaraithe aonair AE, agus leis sin féachann siad lena chinntiú nach dtitfeadh na sealbhóirí sin faoi réir ceanglas éagsúil sna Ballstáit uile ina mbeidís lonnaithe i gcás go dtarlódh cliseadh margaidh de chineál comhionann i margaí na mBallstát sin. Agus é sin de chuspóir aige, tá beartaithe leis na forálacha go dtabharfaí cumhacht don Choimisiún a éileamh go dtarraingeofaí siar bearta ceartaitheacha a fhorshuífí ar oibreoirí a bhfuil údarú aonair AE acu, agus tá beartaithe chomh maith go gcuirfí ar fáil deimhneacht dhlíthiúil maidir leis na critéir lena n‑aithnítear margaí ba chóir a chur faoi réir beart ceartaitheach ex ante, agus le linn é sin a dhéanamh go dtabharfaí san áireamh aon srianta ar iomaíocht ó sheirbhísí de chineál cóibhéiseach arna gcur ar fáil ag imreoirí ‘seirbhísí de mhuin an idirlín’ (SMI).

Cé go mbeidh de thoradh ar an Rialachán Fánaíochta III, gona bhearta struchtúracha, go gcuirfear breis iomaíochta ar siúl sa mhargadh, níltear ag súil go gcruthóidh sé dálaí ina mbeidh custaiméirí ábalta seirbhísí a thomhailt i dtíortha eile díreach ar an nós atá acu agus iad ag baile ina dtír féin, agus mar sin níltear ag súil go gcuirfidh sé deireadh ar fad le táillí fánaíochta san Eoraip. Le hAirteagal 33, déantar tuilleadh le cois a ndearnadh leis an Rialachán Fánaíochta, trí dhreasachtaí a thabhairt d'oibreoirí glaonna agus seirbhísí eile fánaíochta a sholáthar ag praghasleibhéil intíre. Tugann an togra seo isteach sásra deonach a chuirfidh ar chumas oibreoirí móibíleacha dul i gcomhaontuithe fánaíochta déthaobhacha nó iltaobhacha ionas go bhféadfaidh siad costais mhórdhíola na fánaíochta a inmheánú, agus ar an dóigh sin táillí seirbhísí fánaíochta a laghdú de réir a chéile, as seo go dtí Iúil 2016, go dtí na praghasleibhéil intíre agus san am céanna na rioscaí arbatráiste a theorannú. Rinneadh comhaontuithe fánaíochta den sórt sin sa mhargadh roimhe agus, dá bhrí sin, ní rud úrnua iad. Tá comhaontuithe fánaíochta ar an bhfód cheana a cheadaíonn dá gcomhpháirtithe barrainneachtaí scála a bhaint amach (agus é sin de réir dhlí na hiomaíochta) i dtaca le soláthar seirbhísí fánaíochta idir pháirtithe conarthacha. Leis an togra seo, áfach, leagtar síos mar cheanglas go gcaithfear fógra a thabhairt do na páirtithe d’fhonn feabhsú ar an trédhearcacht. An sásra deonach sin atá molta, dearadh é le súil go meallfadh sé cuideachtaí chun barrainneachtaí scála dlistineacha a chur ar aghaidh chuig na tomhaltóirí trí sheirbhísí fánaíochta a sholáthar ag na praghasleibhéil intíre, agus é sin a dhéanamh faoi dhálaí a chumhdódh an fhánaíocht ar fud an Aontais ionas go mbainfeadh na tomhaltóirí ar fud an Aontais tairbhe as tairiscintí dá leithéid in am is i dtráth. San am céanna, cuireann an togra ar fáil an chóimheá atá riachtanach chun ligean d'oibreoirí a dtairiscintí miondíola a choigeartú agus a chinntiú go mbainfidh a gcuid custaiméirí uile tairbhe astu de réir a chéile. Gan comhaontuithe fánaíochta déthaobhacha nó iltaobhacha, ní bheadh sé réalaíoch bheith ag súil go bhféadfadh oibreoir amháin ar bith, ag gníomhú dó as a chonlán féin, a tháillí fánaíochta a ísliú go dtí na leibhéil intíre, ná é sin a bhaint amach ar fud na Aontais san am atá beartaithe.

Ar deireadh thiar, ní foláir athruithe a dhéanamh ar an Rialachán BEREC chun breis cobhsaíochta a thabhairt don chomhlacht sin agus chun a chur ar a chumas ról níos straitéisí a imirt, go háirithe chaithfí a fhoráil go gceapfaí Cathaoirleach ar bhonn gairmiúil agus ar bhonn tréimhse ceapacháin trí bliana.

4. IMPLEACHTAÍ BUISÉADACHA

Níl aon impleacht ag an Rialachán atá beartaithe do bhuiséad an Aontais.

Go háirithe, níl aon impleacht do líon na bpost sa phlean bunaíochta ná do ranníocaíocht an AE le Oifig BEREC ag an togra go ndéanfaí Rialachán (CE) Uimh. 1211/2009 a leasú agus tá sé ag teacht leis na figiúirí atá leagtha amach sa Teachtaireacht chuig Parlaimint na hEorpa agus chuig an gComhairle (COM(2013)519 final).

2013/0309 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena leagtar síos bearta maidir leis an margadh aonair Eorpach sa chumarsáid leictreonach agus chun Ilchríoch Idirnasctha a bhaint amach, agus lena leasaítear Treoir 2002/20/CE, Treoir 2002/21/CE agus Treoir 2002/22/CE agus Rialachán (CE) Uimh. 1211/2009 agus Rialachán (AE) Uimh. 531/2012

(Téacs atá ábhartha maidir leis an LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de,

Ag féachaint don togra ón gCoimisiún Eorpach,

Tar éis an dréachtghníomh reachtach a chur chuig na parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa[12],

Ag féachaint don tuairim ó Choiste na Réigiún[13],

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) Ní mór don Eoraip leas a bhaint as gach foinse fáis is féidir le teacht aniar ón géarchéim, le poist a chruthú agus lena bheith iomaíoch athuair. Is é is aidhm le Straitéis Eoraip 2020 fás a athbhunú agus poist a chruthú. I gComhairle Eorpach an Earraigh 2013 leagadh béim ar thábhacht an mhargaidh aonair don ábhar digiteach faoi choinne fáis agus d'iarr siad bearta nithiúla, le margadh aonair do theicneolaíocht na faisnéise agus na cumarsáide (TFC) a bhunú a luaithe agus is féidir. I gcomhréir le cuspóirí na Straitéise Eoraip 2020 agus leis an nglao seo, is é is aidhm leis an rialachán seo margadh aonair don chumarsáid leictreonach a bhunú trí Chreat Rialála an Aontais maidir le Cumarsáid Leictreonach a chomhlánú agus a oiriúnú.

(2) Sa Chlár Digiteach don Eoraip (CDE), ceann de na tionscnaimh shuaitheanta den Straitéis Eoraip 2020, tá aitheantas tugtha don ról TFC agus lúdracht líonra mar bhonn fíor-riachtanach d'fhorbairt ár ngeilleagair agus ár sochaí. Le go mbainfeadh an Eoraip leas as sochair an athraithe dhigitigh ó bhonn, tá margadh aonair dinimiciúil don chumarsáid leictreonach do gach earnáil ar fud na hEorpa de dhíth ar an Aontas. Mar fhíormhargadh aonair, beidh a leithéid de mhargadh aonair don chumarsáid ina chnámh droma do gheilleagar nuálach agus 'cliste' agus mar bhunchloch an mhargaidh aonair d’ábhar digiteach inar féidir le seirbhísí ar líne dul gan bhac thar theorainneacha.

(3) I margadh aonair don chumarsáid leictreonach gan uaim, ba cheart an tsaoirse chun líonraí agus seirbhísí cumarsáide leictreonaí a sholáthar do gach custaiméir san Aontas a áirithiú agus ceart gach críoch‑úsáideora an tairiscint is fearr ar an margadh a roghnú a áirithiú, agus ba cheart nach gcuirfí bac ar an méid sin trí ilroinnt margaí go feadh teorainneacha náisiúnta. Leis an gcreat rialála maidir le cumarsáid leictreonach atá ann faoi láthair ní dhírítear ar an ilroinnt sin, mar go bhfuil córais údaraithe náisiúnta, seachas uile-Aontais ann, scéimeanna sannacháin speictrim náisiúnta, difríochtaí maidir le táirgí rochtana ar fáil do sholáthraithe cumarsáide leictreonaí ó Bhallstát go Ballstát, agus sraitheanna éagsúla rialacha infheidhme ó thaobh earnála de maidir le tomhaltóirí. I roinnt mhaith cásanna ní dhéanann na rialacha Aontais ach an bhunlíne a shainiú, agus is minic a chuireann na Ballstáit chun feidhme iad ar bhealaí éagsúla.

(4) Ba cheart d'fhíormhargadh aonair don chumarsáid leictreonach iomaíocht, infheistíocht agus nuáil i líonraí agus seirbhísí nua agus feabhsaithe a chur chun cinn trí chomhtháthú margaidh agus tairiscintí seirbhíse trasteorann a chothú. Ar an gcaoi sin ba cheart na spriocanna uaillmhianacha maidir le leathanbhanda ardluais, atá leagtha amach sa Chlár Digiteach don Eoraip, a bhaint amach leis. Le méadú ar infhaighteacht na mbonneagar agus seirbhísí digiteacha, ba cheart rogha tomhaltóirí, cáilíocht seirbhíse agus éagsúlacht an inneachair a bheith ag méadú, agus cur le comhtháthú críochach agus sóisialta, chomh maith le soghluaisteacht ar fud an Aontais a éascú.

(5) Ba cheart go mbeadh tionchar ag na sochair a thagann as margadh aonair don chumarsáid leictreonach ar an éiceachóras digiteach níos leithne lena n‑áirítear monaróirí trealaimh de chuid an Aontais, soláthróirí inneachair agus feidhmchlár agus an geilleagar níos leithne, lena gcuimsítear earnálacha amhail baincéireacht, mótarfheithiclí, lóistíocht, miondíol, fuinneamh agus iompar, a bhraitheann ar lúdracht le cur lena dtáirgiúlacht trí, mar shampla, néalfheidhmchláir uileláithreacha, rudaí atá nasctha agus deiseanna do sholáthar seirbhíse comhtháite do chodanna éagsúla na cuideachta. Ba cheart d'údaráis riaracháin phoiblí agus earnáil na sláinte tairbhiú den fáil níos leithne ar ríomhsheirbhísí rialtais agus sláinte. I margadh aonair sa chumarsáid leictreonach, d’fhéadfaí cur leis an rogha d’inneachar agus seirbhísí cultúrtha, agus d’éagsúlacht chultúrtha i gcoitinne. Tá soláthar lúdracht tríd na líonraí agus seirbhísí cumarsáide leictreonaí chomh tábhachtach sin don gheilleagar níos leithne agus don tsochaí gur cheart ualaigh nach bhfuil bonn cirt leo ó thaobh na hearnála de, cibé acu rialála nó eile, a sheachaint.

(6) Is é is aidhm leis an Rialachán seo an margadh aonair don chumarsáid leictreonach a chomhlánú trí bheart a dhéanamh ar thrí ais ghinearálta, idirghaolmhara. Ar an gcéad dul síos, ba cheart dó saoirse a bhaint amach le seirbhísí cumarsáide leictreonaí thar teorainneacha agus thar lionraí i mBallstáit éagsúla a sholáthar, ag cur le coincheap an údaraithe AE aonair lena mbunófar na coinníollacha chun comhsheasmhacht agus intuarthacht níos fearr a áirithiú maidir le hábhar agus le cur chun feidhme an rialachán sonrach ó thaobh earnála de ar fud an Aontais. Ar an dara dul síos, is gá rochtain a chumasú, ar théarmaí agus ar choinníollacha níos cóineasaithe, ar ionchuir fíor-riachtanacha do sholáthar trasteorann líonraí agus seirbhísí cumarsáide leictreonaí, ní amháin don chumarsáid leathanbhanda gan sreang, a bhfuil speictream le ceadúnas agus gan cheadúnas fíorthábhachtach di, ach don lúdracht líne fosaithe chomh maith. Ar an tríú dul síos, ar mhaithe le coinníollacha gnó a ailíniú agus muinín dhigiteach na saoránach a chothú, ba cheart don Rialachán seo rialacha maidir le cosaint críoch‑úsáideoirí, go háirithe tomhaltóirí a chomhchuibhiú. Áirítear leis sin rialacha maidir le neamh‑idirdhealú, faisnéis chonarthach, foirceannadh conarthaí agus athrú, chomh maith le rialacha maidir le rochtain ar ábhar, ar fheidhmchláir agus ar sheirbhísí ar líne, agus ar bhainistiú tráchta a chosnaíonn críoch‑úsáideoirí agus ní hé sin amháin ach ráthaíonn siad ag an am céanna feidhmiú leanúnach éiceachóras an Idirlín mar inneall spreagtha. Thairis sin, trí leasuithe breise a dhéanamh i réimse na fánaíochta, ba cheart muinín na gcríoch‑úsáideoirí a chothú le leanúint de bheith nasctha agus iad ag taisteal san Aontas, agus ba cheart, le himeacht ama, praghsáil chóineasaithe agus coinníollacha eile a chur chun cinn san Aontas.

(7) Ba cheart don rialachán seo, dá bhrí sin, creat rialála an Aontais atá ann cheana (Treoir 2002/19/CE ó Pharlaimint na hEorpa agus ón gComhairle[14], Treoir 2002/20/CE ó Pharlaimint na hEorpa agus ón gComhairle[15], Treoir 2002/21/EC ó Pharlaimint na hEorpa agus ón gComhairle[16], Treoir 2002/22/CE ó Pharlaimint na hEorpa agus ón gComhairle[17], Treoir 2002/58/CE ó Pharlaimint na hEorpa agus ón gComhairle[18], Treoir ón gCoimisiún 2002/77/CE[19], chomh maith le Rialachán (CE) Uimh. 1211/2009 ó Pharlaimint na hEorpa agus ón gComhairle[20], Rialachán (AE) Uimh. 531/2012 ó Pharlaimint na hEorpa agus ón gComhairle[21] agus Cinneadh Uimh. 243/2012/AE ó Pharlaimint na hEorpa[22]) a chomhlánú mar aon leis an reachtaíocht náisiúnta infheidhme arna nglacadh i gcomhréir le dlí an Aontais, trí chearta agus oibleagáidí sonracha a bhunú do sholáthraithe agus críoch‑úsáideoirí cumarsáide leictreonaí, trí leasuithe iarmhartacha a dhéanamh ar na Treoracha atá ann cheana agus ar Rialachán (AE) Uimh. 531/2012 chun cóineasú níos mó a áirithiú chomh maith le roinnt athruithe substainteacha i gcomhréir le Margadh Aonair níos iomaíche.

(8) Urramaíonn na bearta dá bhforáiltear sa Rialachán seo prionsabal na neodrachta teicneolaíche, eadhon ní dhéanann siad idirdhealí i bhfabhar ná in aghaidh úsáide cineáil áirithe teicneolaíochta.

(9) Tá soláthar cumarsáide leictreonaí thar teorann i gcónaí faoi réir ualaí níos mó ná mar atá orthusan atá laistigh de theorainneacha náisiúnta. Go háirithe, ní mór do sholáthraithe trasteorann fógra a thabhairt fós i leith táillí agus iad a íoc i mBallstáit aonair óstacha. Ba cheart sealbhóirí údaraithe aonair AE a bheith faoi réir córas fógraíochta aonair i mBallstát a bpríomhbhunaíochta (Ballstát baile), rud a laghdóidh an t‑ualach riaracháin do sholáthraithe trasteorann. Ba cheart feidhm a bheith ag an údarú AE aonair maidir le haon ghnóthas a sholáthraíonn seirbhísí agus líonraí cumarsáide leictreonaí i níos mó ná Ballstát amháin, nó a bheartaíonn iad a sholáthar, agus ar an gcaoi sin beidh sé i dteideal leas a bhaint as na cearta a bhaineann leis an tsaoirse seirbhísí agus líonraí cumarsáide leictreonaí a sholáthar i gcomhréir leis an Rialachán seo i mBallstát ar bith. Le húdarú AE aonair lena sainítear an creat dlí is infheidhme maidir le hoibreoirí cumarsáide leictreonaí a sholáthraíonn seirbhísí ar fud na mBallstát ar bhonn údaraithe ghinearálta sa Bhallstát baile ba cheart éifeachtacht na saoirse seirbhísí agus líonraí cumarsáide leictreonaí a sholáthar san Aontas iomlán a áirithiú.

(10) D'fheadfadh soláthar seirbhísí agus líonraí cumarsáide leictreonaí thar teorainneacha a bheith i bhfoirmeacha éagsúla, ag brath ar roinnt fachtóirí amhail an cineál líonra nó seirbhísí a sholáthraítear, méid an bhonneagair fhisiciúil a bhfuil gá leis nó an líon rannpháirtithe sna Ballstáit éagsúla. Féadfar an rún maidir le seirbhísí cumarsáide leictreonaí a sholáthar thar teorainneacha nó líonra cumarsáide leictreonaí a oibriú i níos mó na Ballstát amháin a thaispeáint trí ghníomhaíochtaí amhail idirbheartaíocht comhaontuithe maidir le rochtain ar líonraí i mBallstát áirithe nó margaíocht tríd an suíomh idirlín i dteanga an Bhallstáit spriocdhírithe.

(11) Beag beann ar conas a roghnaíonn soláthraí líonraí cumarsáide leictreonaí a oibriú nó seirbhísí cumarsáide leictreonaí a sholáthar thar teorainneacha, ba cheart an córas rialála is infheidhme maidir le soláthraí cumarsáide leictreonaí Eorpach a bheith neodrach maidir le roghanna tráchtála atá taobh thiar d'eagrú feidhmeanna agus gníomhaíochtaí ar fud Ballstát. Dá bhrí sin, gan aird ar struchtúr corpartha an ghnóthais, ba cheart a mheas mar Bhallstát baile soláthraí cumarsáide leictreonaí Eorpach an Ballstát ina ndéantar cinntí straitéiseacha maidir le soláthar líonraí nó seirbhísí cumarsáide leictreonaí.

(12) Ba cheart an t‑údarú AE aonair a bheith bunaithe ar an údarú ginearálta sa Bhallstát baile. Níor cheart é bheith faoi réir coinníollacha atá infheidhme cheana de bhua dlí náisiúnta atá ann cheana agus nach sonrach d'earnáil na cumarsáide leictreonaí é. Sa bhreis air sin, beidh feidhm ag forálacha an Rialacháin seo agus Rialachán (AE) Uimh. 531/2012 maidir le soláthraithe cumarsáide leictreonaí Eorpacha.

(13) Tá an chuid is mó de na coinníollacha sonracha ó thaobh earnála de, mar shampla maidir le rochtain ar líonraí nó slándáil agus iontaofacht a bhaineann leo nó rochtain ar sheirbhísí éigeandála, tá siad ceangailte leis an áit ina bhfuil an líonra sin lonnaithe nó ina soláthraítear an tseirbhís. Dá thoradh sin féadfaidh soláthraí cumarsáide leictreonaí Eorpach bheith faoi réir coinníollacha is infheidhme sa Bhallstát ina n‑oibríonn sé, a mhéid nach bhforáiltear a mhalairt sa Rialachán seo.

(14) I gcás ina n‑éilíonn Ballstáit ranníocaíocht ón earnáil chun oibleagáidí na seirbhíse uilíche agus costais riaracháin na n‑údarás rialála náisiúnta a mhaoiniú, ba cheart na critéir agus na nósanna imeachta maidir le ranníocaíochtaí a chionroinnt bheith comhréireach agus neamh‑idirdhealaitheach i dtaca le soláthraithe cumarsáide leictreonaí Eorpacha, ionas nach gcuirfear bac ar theacht isteach trasteorann ar an margadh, go háirithe iontrálaithe nua agus oibreoirí beaga; ba cheart, i ranníocaíochtaí gnóthas aonair dá bhrí sin, cion margaidh an ranníocóra i dtéarmaí láimhdeachais arna réadú sa Bhallstát ábhartha a chur san áireamh agus a bheith faoi réir cur i bhfeidhm thairseach de minimis.

(15) Is gá a áirithiú im imthosca comhchosúla nach mbeidh aon idirdhealú sa chaoi a gcaitheann Ballstáit éagsúla le haon soláthraí cumarsáide leictreonaí Eorpach agus go gcuirtear cleachtais rialála comhsheasmhacha i bhfeidhm sa mhargadh aonair, go háirithe maidir le bearta a thagann faoi raon feidhme Airteagal 15 nó Airteagal 16 de Threoir 2002/21/CE, nó Airteagal 5 nó Airteagal 8 de Threoir 2002/19/CE. Ba cheart dá bhrí sin go mbeidh ceart ag soláthraithe cumarsáide leictreonaí Eorpacha ar chóir chomhionann ó na Ballstáit éagsúla i gcásanna atá go hoibiachtúil comhionann chun oibríochtaí ilchríochacha níos comhtháite a chumasú. Ina theannta sin, ba cheart nósanna imeachta sonracha a bheith ann ar leibhéal an Aontais chun athbhreithniú a dhéanamh ar dréachtchinntí maidir le réitigh de réir bhrí Airteagal 7a de Threoir 2002/21/CE sna cásanna sin, le go seachnófar díbhéirseachtaí gan bonn cirt in oibleagáidí is infheidhme maidir le soláthraithe cumarsáide leictreonaí Eorpacha i mBallstáit éagsúla.

(16) Ba cheart leithdháileadh inniúlachtaí rialála agus maoirseachta a bhunú idir an Ballstát baile agus aon Bhallstát óstach de sholáthraithe cumarsáide leictreonaí Eorpacha d'fhonn na bacainní ar theacht isteach a laghdú agus lena áirithiú ag an am céanna go bhforfheidhmítear na coinníollacha is infheidhme maidir le soláthar seirbhísí agus líonraí cumarsáide leictreonaí ag na soláthraithe sin. Dá bhrí sin, cé gur cheart do gach údarás rialála náisiúnta maoirseacht a dhéanamh ar chomhlíonadh na gcoinníollacha is infheidhme ina chríoch i gcomhréir le reachtaíocht an Aontais, lena n‑áirítear trí bhíthin smachtbhannaí agus bearta eatramhacha, níor cheart ach an údarás rialála náisiúnta sa Bhallstát baile a bheith i dteideal cearta soláthraí cumarsáide leictreonaí Eorpach, maidir le líonraí agus seirbhísí cumarsáide leictreonaí a sholáthar san Aontas iomlán nó i gcuid de, a fhionraí nó a aistarraingt.

(17) Is chun leasa an phobail speictream raidió agus is acmhainn fhíor-riachtanach é don mhargadh inmheánach do chumarsáid shoghluaiste, leathanbhanda gan sreang agus satailíte san Aontas. Cuidíonn forbairt na cumarsáide leathanbhanda gan sreang le cur chun feidhme an Chláir Dhigitigh don Eoraip agus go háirithe leis an aidhm rochtain leathanbhanda a fháil ar luas nach lú ná 30 Mbps faoi 2020 do shaoránaigh uile an Aontais agus an luas agus an acmhainneacht leathanbhanda is airde agus is féidir a sholáthar don Aontas Mar sin féin, tá an tAontas chun cúil ar na príomhréigiúin dhomhanda eile – Meiriceá Thuaidh, an Afraic agus áiteanna áirithe san Áis – ó thaobh feidhmiú chéimneach agus dul i bhfód ar an margadh maidir leis an nglúin is déanaí de theicneolaíochtaí leathanbhanda gan sreang a bhfuil gá leor chun na cuspóirí sin a bhaint amach. Is léir ón bpróiseas ilroinnte ina n‑údaraítear agus ina gcuirtear ar fáil an banda 800 MHz don chumarsáid leathanbhanda gan sreang, agus leath na mBallstát ag lorg maolú nó ag teip orthu ar bhealach eile é a dhéanamh faoin spriocam atá leagtha síos i gCinneadh 243/2012 ó Pharlaimint na hEorpa agus ón gComhairle maidir le Clár Beartais um an Speictream Raidió[23]is léir go bhfuil beart práinneach de dhíth fiú laistigh de théarma reatha an RSPP seo. Níor leor bearta an Aontais, maidir leis comhchuibhiú na gcoinníollacha infhaighteachta agus úsáide éifeachtúla speictrim raidió don chumarsáid leathanbhanda gan sreang de bhun Chinneadh 676/2002/CE ó Pharlaimint na hEorpa agus ón gComhairle[24], le díríu ar an bhfadhb seo.

(18) Trí beartais náisiúnta éagsúla a chur i bhfeidhm cruthaítear neamhréireachtaí agus ilroinnt an mhargaidh inmheánamigh, rud a chuireann bac ar fheidhmiú céimneach seirbhísí uile-Aontais agus ar chomhlánu an mhargaidh inmheánaigh don chumarsáid leathanbhanda gan sreang. D'fhéadfadh sé go háirithe coinníollacha neamhionanna a chruthú maidir le rochtain ar na seirbhísí sin, bac a chur ar iomaíocht idir gnóthais atá bunaithe i mBallstáit éagsúla, agus infheistíochtaí in ardlíonraí agus in ardteicneolaíochtaí agus teacht chun cinn seirbhísí nuálacha a mhúchadh, rud a choinneodh saoránaigh agus gnólachtaí ó sheirbhísí ardcháilíochta comhtháite uileláithreacha agus a choinneodh oibreoirí leathanbhanda gan sreang ó ghnóthachain éifeachtúlachta méadaithé ó oibríochtaí mórscála níos comhtháite. Dá bhrí sin, ba cheart gníomh ar leibhéal an Aontais maidir le gnéithe áirithe sannacháin speictrim raidió a bheith ag gabháil le forbairt clúdaigh chomhtháite fhorleathan na ardseirbhísí cumarsáide leathanbhanda gan sreang ar fud an Aontais. Ag an am céanna, ba cheart do Bhallstáit an ceart a fhorchoimeád bearta a ghlacadh lena speictream raidió a eagrú d'ord poiblí, chun críocha slándála poiblí agus do chosaint.

(19) Ba cheart do sholáthraithe seirbhísí cumarsáide leictreonaí, lena n‑áirítear oibreoirí soghluaiste nó cuibhreannas de na hoibreoirí sin, bheith in ann an clúdach éifeachtach agus ar chostas réasúnta ar chuid ollmhór de chríoch an Aontais a eagrú chun leasa fadtéarmaigh críoch‑úsáideoirí, agus ar an gcaoi sin a bheith in ann speictream raidió a úsáid thar roinnt Ballstát a bhfuil coinníollacha, nósanna imeachta, costais, uainiú, fad ré i mbandaí comhchuibhithe comhchosúla acu, agus a bhfuil pacáistí speictrim raidió comhlántacha acu, amhail comhcheangal de mhinicíochtaí níos ísle agus níos airde chun ceantair dlúthdhaonra agus ceantair ina bhfuil daonra níos lú. Ach tionscnaimh ar son comhordú agus comhsheasmhachta níos mó a bheith ann chuirfí le hintuarthacht na timpeallachta infheistíochta líonra. Chuideofaí lena a leithéid d'intuarthacht freisin trí bheartas soiléir i bhfábhar ré fhadtéarmach do chearta úsáide a bhaineann le speictream raidió, gan dochar do chineál éiginnte na gceart sin i mBallstáit áirithe, agus nasctha ar a sheal le coinníollacha soiléire maidir le haistriú, léasú nó comhroinnt cuid nó iomlán an speictrim raidió faoi réir an chirt indibhidiúil úsáide sin.

(20) Ba cheart comhordú agus comhsheasmhacht na gceart úsáide do speictream raidió a fheabhsú, ar a laghad i gcás na mbandaí atá comhchuibhithe don chumarsáid leathanbhanda fosaithe gan sreang, fánaíochta agus soghluaiste. Áirítear leis sin na bandaí a aithnítear ar leibhéal an ATI (Aontais Teileachumarsáide Idirnáisiúnta) d'Ardchórais Teileachumarsáide Soghluaiste Idirnáisiúnta, chomh maith le bandaí a úsáidtear do líonraí ceantair logánta raidió (RLAN) amhail 2.4 GHz agus 5 GHz. Ba cheart bandaí a chlúdach freisin a fhéadfar a chomhchuibhiú sa todhchaí don chumarsáid leathanbhanda gan sreang, mar atá beartaithe in Airteagal 3(b) den RSPP agus sa Tuairim ón RSPG maidir le 'Dúshláin straitéiseacha roimh an Eoraip agus aghaidh á tabhairt aici ar an éileamh speictrim raidió méadaitheach ar leathanbhanda gan sreang' a glacadh an 13 Meitheamh 2013, amhail, san am atá díreach romhainn, na bandaí 700 MHz, 1.5 GHz agus 3.8-4.2 GHz.

(21) Chuideofaí le comhsheasmhacht idir na nósanna éagsúla sannacháin speictrim raidió trí fhorálacha níos sainráite maidir leis na critéir is ábhartha d'uainiú nósanna imeachta údaraithe; an ré a bhfuil na cearta úsáide bronnta ina leith, na táillí agus a modúlachtaí íocaíochta; oibleagáidí acmhainne agus clúdaigh; sainiú ar raon speictrim raidió agus bloic ar speictream faoi réir nós imeachta deonta; ceanglais tairsigh oibiachtúla maidir le hiomaíocht éifeachtach a chur chun cinn; coinníollacha maidir le cumas trádála na gceart úsáide, lena n‑áirítear coinníollacha a chomhroinnt.

(22) Ach an t‑ualach táillí a theorannú don mhéid is gá le bainistíocht bharrmhaith speictrim raidió, a mbeidh comhardú idir íocaíochtaí láithreacha agus táillí tréimhsiúla ag gabháil leis, spreagfaí infheistíocht san fheidhmiú céimneach bonneagair agus teicneolaíochta, agus chuirfí na buntáistí costais ar aghaidh chuig na críoch‑úsáideoirí.

(23) Ba cheart do shannacháin speictrim raidió níos comhthráite agus feidhmiú céimneach leathanbhanda gan sreang dá bharr sin ar fud an Aontais tacú le héifeachtaí scála i dtionscail ghaolmhara amhail i gcás trealaimh líonra agus gléasra teirminéil. D'fhéadfadh na tionscail sin ar a seal tionscnaimh Aontais agus beartais maidir le húsáid speictrim raidió a chur san áireamh, níos mó ná mar a rinneadh le déanaí. Ba cheart dá bhrí sin nós imeachta comhchuibhithe a bhunú do na tráthchláir do shannachán agus d' íosré nó ré chomhchoiteann na gceart úsáide sna bandaí sin.

(24) Maidir leis na príomhchoinníollacha substainteacha a d'fhéadfadh a bheith ceangailte le cearta maidir le húsáid speictrim raidió do leathanbhanda gan sreang, chuideofaí le cur i bhfeidhm cóineasaithe na bprionsabal rialála agus na gcritéar atá leagtha síos sa Rialachán seo ag Ballstáit aonair trí shásra comhordúcháin lena dtugtar deis don Choimisiún agus do údaráis inniúla na mBallstát eile barúil a thabhairt roimh do Bhallstát áirithe cearta úsáide a bhronnadh agus lena dtugtar deis don Choimisiún tuairimí na mBallstát a chur san áireamh, le cur chun feidhme aon togra ar léir nach bhfuil sé i gcomhlíonadh dhlí an Aontais a chosc.

(25) I bhfianaise an bhorrtha in éilimh speictrim raidió ar leathanbhanda gan sreang, ba cheart réitigh i dtaca le rochtain atá éifeachtúil go speictreach ar leathanbhanda gan sreang a chur chun cinn. Airítear leis sin úsáid córas rochtana ísealchumhachta gan sreang a bhfuil raon oibriúcháin beag aige amhail na cinn ar a dtugtar 'baill te' de líonraí ceantair logánta raidió (RLAN ar a dtugtar 'Wi-Fi' freisin), chomh maith le líonraí a bhfuil pointí rochtana cealla beaga ísealchumhachta (ar a dtugtar freisin femto -,pico- nó meitreachealla) acu.

(26) Trí chórais rochtana comhlántacha gan sreang amhail RLAN, go háirithe pointí rochtana a bhfuil rochtain phoiblí orthu, beidh rochtain níos mó ar an idirlíon do chríoch‑úsáideoirí, agus beidh oibreoirí soghluaiste ábalta scar go pras le trácht soghluaiste, agus acmhainní speictrim raidió comhchuibhithe á n‑úsáid nach n‑éilíonn údarú aonair nó ceart úsáide an speictrim raidió.

(27) Go n‑uige seo, is úsáideoirí príobháideacha a úsáideann formhór na bpointí rochtana RLAN mar shíneadh logánta gan sreang ar a nasc leathanbhanda fosaithe. Má roghnaíonn críoch‑úsáideoirí, laistigh de shrianta a suibscríobh idirlín féin, rochtain ar a RLAN féin a chomhroinnt le daoine eile, ba cheart, a bhuí do infhaighteacht líon mór de na pointí rochtana sin, go háirithe i gceantair dhlúthdhaonra, toilleadh sonraí gan sreang a uasmhéadú trí athúsáid speictrim raidió agus bonneagar leathanbhanda gan sreang comhlántach a chruthú a mbeidh rochtain ag críoch‑úsáideoirí eile air. Dá bhrí sin, ba cheart srianta nach bhfuil gá leo do chríoch‑úsáideoirí lena rochtain ar a RLAN féin a chomhroinnt le críoch‑úsáideoirí eile nó chun nascadh leis na pointí rochtana sin, a bhaint nó a chosc.

(28) Sa bhreis air sin, ba cheart srianta nach bhfuil gá leo ar úsáid agus idirnascadh phointí rochtana RLAN a bhaint chomh maith. Úsáideann údaráis phoiblí nó soláthraithe seirbhísí poiblí pointí rochtana RLAN ar bhonn méadaitheach ina gcuid áitreabh chun a gcríoch féin, mar shampla le húsáid ag a bpearsanra, chun rochtain chost‑éifeachtach ar líne ar sheirbhísí ríomhrialtais a éascú níos fearr do shaoránaigh, nó chun tacú le soláthar seirbhísí poiblí cliste le faisnéis réad‑ama, amhail i gcás iompair phoiblí nó bainistiú tráchta. Ba cheart do na comhlachtaí sin rochtain a sholáthar ar na pointí rochtana sin do shaoránaigh i gcoitinne mar sheirbhís choimhdeach do sheirbhísí a thairgtear don phobal ar na háitribh sin, agus ba cheart iad a chumasú lena dhéanamh i gcomhlíonadh rialacha iomaíochta agus soláthair phoiblí. Má chuirtear rochtain logánta ar líonraí cumarsáide leictreonaí ar fáil laistigh de mhaoin phríobháideach nó de cheantar poiblí teoranta nó timpeall orthu, mar sheirbhís choimhdeach do ghníomhaíocht eile nach bhfuil ag brath ar an rochtain sin, amhail baill te RLAN a chuirtear ar fáil do chustaiméirí gníomhaíochtaí tráchtála eile nó do phobal i gcoitinne sa cheantar sin, ní cháilítear an soláthraí sin mar sholáthraí cumarsáide leictreonaí.

(29) Is trealamh an‑bheag neamhshonraíoch iad pointí rochtana gan sreang a bhfuil raon beag acu cosúil le ródairí Wi-Fi baile, ar cheart saintréithe teicniúla a shonrú ar leibhéal an Aontais ina leith faoi choinne tús a chur leo agus a n‑úsáid i gcomhthéacs logánta éagsúla faoi réir údarú ginearálta, gan srianta míchuí ó phleanáil indibhidiúil nó ó cheadúnais eile. Ba cheart comhréireacht na mbeart lena sonraítear na saintréithe teicniúla don úsáid sin a thairbheoidh d'údarú ginearálta a áirithiú trí shaintréithe atá i bhfad níos sriantaí ná na huastairsigh is infheidhme i mbearta an Aontais maidir le paraiméadair amhail aschur cumhachta.

(30) Ba cheart do na Ballstáit a áirithiú nach gcuirfidh bainistíocht speictrim raidió ar leibhéal náisiúnta cosc ar Bhallstáit eile an speictrim raidió a bhfuil siad ina theideal a úsáid, nó a n‑oibleagáidí a chomhlíonadh maidir le bandaí a bhfuil a n‑úsáid choomhchuibhithe ar leibhéal an Aontais. Ag cur le gníomhaíocht an RSPG atá ann cheana, tá gá le sásra comhordúcháin lena áirithiú go mbeidh rochtain chothromasach ag gach Ballstát ar speictream raidió agus go mbeidh torthaí comhordúcháin comhsheasmhach agus infheidhmithe.

(31) Is léir ón taithí a fuarthas i gcur chun feidhme chreat rialála an Aontais nár éirigh le forálacha atá ann cheana lena gceanglaítear cur i bhfeidhm comhsheasmhach beart rialála mar aon leis an sprioc cuidiú le forbairt an mhargaidh inmheánaigh, nár éirigh leo dóthain dreasachtaí a chruthú le táirgí rochtana a cheapadh ar bhonn caighdeán agus próiseas comhchuibhithe, go háirithe i ndáil le líonraí fosaithe. Agus iad ag oibriú i mBallstáit éagsúla, tá deacrachtaí ag oibreoirí ionchuir rochtana a fháil atá den cháilíocht cheart agus a bhfuil na leibhéil idir-inoibritheachta seirbhíse agus líonra chearta acu, agus nuair atá fáil orthu, léiríonn na hionchuir sin gnéithe teicniúla éagsúla. Leis sin méadaítear costais agus is bacainn é ar sholáthar seirbhísí thar theorainneacha náisiúnta.

(32) Luatheofaí comhtháthú an mhargaidh aonair don chumarsáid leictreonach trí chreat a bhunú ina saineofaí príomhtháirgí fíorúla Eorpacha áirithe, atá thar a bheith tábhachtach do sholáthraithe seirbhísí cumarsáide leictreonaí chun seirbhísí trasteorann a sholáthar agus chun straitéis uile-Aontais a ghlacadh i dtimpeallacht atá 'uile-IP' (timpeallacht bunaithe ar Phrótacal Idirlín) ar bhonn méadaitheach.

(33) Ba cheart díriú ar na riachtanais oibríochtúla a bhfónann táirgí fíorúla éagsúla dóibh. Ba cheart táirgí Eorpacha rochtana fíorúla ar leathanbhanda bheith ar fáil i gcás ina gceanglaítear ar oibreoir, a bhfuil cumhacht shuntasach sa mhargadh aige, faoi théarmaí na Treorach Réime agus na Treorach maidir le Rochtain, rochtain a sholáthar ar théarmaí rialáilte ag pointe rochtana sonrach ina líonra. Ar an gcéad dul síos, ba cheart iontráil trasteorann a éascú trí tháirgí comhchuibhithe a chumasaíonn soláthraithe trasteorann seirbhísí soláthar tosaigh a chur ar fáil dá gcríoch‑úsáideoirí gan mhoill agus le cáilíocht intuartha agus dhóthanach, lena n‑áirítear seirbhísí do chustaiméirí gnó a bhfuil ilshuíomhanna acu i mBallstáit éagsúla, i gcás inar ghá agus inar chomhréireach de bhun anailíse margaidh. Ba cheart na táirgí comhchuibhithe seo a bheith ar fáil ar feadh tréimhse fada go leor le gur féidir le cuardaitheoirí rochtana agus soláthraithe infheistíochtaí meántéarmacha agus fadtéarmacha a phleanáil.

(34) Ar an dara dul síos, tá táirgí rochtana fíorúla sofaisticiúla a éilíonn ardleibhéal infheistíochta ó chuardaitheoirí rochtana agus a thugann leibhéal níos airde rialaithe agus difreála dóibh, go háirithe trí rochtain a sholáthar ar leibhéal níos logánta, tá siad thar a bheith tábhachtach chun coinníollacha a chruthú d'iomaíocht inbhuanaithe ar fud an mhargaidh inmheánaigh. Dá bharr sin, ba cheart na príomhhtáirgí rochtana mórdhíola sin ar rochtain na céad glúine eile (NGA) a chomhchuibhiú chun infheistíocht trasteorann a éascú. Ba cheart na táirgí rochtana fíorúla ar leathanbhanda sin a cheapadh i gcaoi is go mbeidh feidhmiúlachtaí iontu a bheidh coibhéiseach le díchuachadh fisiciúil, ionas go leathnófar an raon réiteach mórdhíola ionchasach a bheidh ar fáil ag údaráis rialála náisiúnta lena mheas faoin measúnú comhréireachta de bhun Threoir 2002/19/CE.

(35) Ar an tríú dul síos, is gá freisin táirge rochtana mórdhíola a chomhchuibhiú chun deighleáin de línte léasaithe, a bhfuil comhéadain fheabhsaithe acu, a fhoirceannadh, chun soláthar trasteorann seirbhísí lúdrachta atá ríthábhachtach ó thaobh misin de a chumasú do na húsáideoirí gnó a éilíonn an méid is mó.

(36) I gcomhthéacs ascnaimh chéimnithigh go 'líonraí uile-IP', gan táirgí lúdrachta bunaithe ar phrótacal IP le haghaidh aicmí éagsúla seirbhísí a bhfuil cáilíocht seirbhíse ráthaithe acu lena gcumasaítear conair chumarsáide ar fud fearann líonra agus ar fud teorainneacha líonra, laistigh de na Ballstáit agus eatarthu, cuirtear bac ar fhorbairt feidhmchlár a bhraitheann ar rochtain ar líonraí eile, agus cuirtear srian ar nuáil theicneolaíoch ar an gcaoi sin. Thairis sin, tríd an staid sin cuirtear cosc ar scaipeadh níos forleithne éifeachtúlachtaí a bhaineann le bainistiú agus soláthar líonraí bunaithe ar IP agus ar tháirgí lúdrachta a bhfuil cáilíocht seirbhíse ráthaithe acu, go háirithe slándáil fheabhsaithe, iontaofacht agus solúbthacht, éifeachtúlacht costais agus soláthar níos tapa, rud atá chun leasa oibreoirí líonraí, soláthraithe seirbhísí agus críoch‑úsáideoirí. Tá gá dá bhrí sin, le cur chuige comhchuibhithe maidir le ceapadh agus infhaighteacht na dtáirgí sin, ar théarmaí réasúnta lena n‑áirítear, nuair a iarrtar é, an deis do na gnóthais cumarsáide leictreonaí lena mbaineann tras‑soláthar a dhéanamh.

(37) Ba cheart bunú táirgí Eorpacha de rochtain fhíorúil ar leathanbhanda faoin Rialachán seo a léiriú sa mheasúnú arna dhéanamh ag údaráis rialála náisiúnta ar na réitigh rochtana is iomchuí ar líonraí na n‑oibreoirí arna n‑ainmniú mar oibreoirí a bhfuil cumhacht shuntasach sa mhargadh acu, agus ba cheart ag an am céanna ró-rialáil trí iolrú táirgí rochtana mórdhíola nach gá, cibé acu a fhorchuirtear é de bhun anailíse margaidh nó a fhoráiltear ina leith faoi choinníollacha eile, a sheachaint. Go háirithe, níor cheart go dtiocfadh méadú ar líon na dtáirgí rochtana rialáilte arna bhforchur ar oibreoir áirithe de bharr táirgí Eorpacha de rochtain fhíorúil a thabhairt isteach astu féin. Thairis sin, tar éis an Rialachán seo a ghlacadh, níor cheart go ndéanfaí difear don fhreagracht atá ar na húdaráis rialála náisiúnta an leigheas is oiriúnaí agus is comhréirí a aimsiú le dul i ngleic le fadhb na hiomaíochta i gcomhréir le hAirteagal 16 de Threoir 2002/21/CE i ngeall ar an ngá go ndéanfaidís measúnú féachaint ar cheart táirge Eorpach de rochtain fhíorúil ar leathanbhanda a fhorchur in ionad leigheasanna rochtana mórdhíola atá ann cheana, agus measúnú ar cé chomh hoiriúnach agus atá sé táirge Eorpach de rochtain fhíorúil ar leathanbhanda a fhorchur i gcomhthéacs athbhreithnithe ar an margadh amach anseo ina n-aimsíonn siad cumhacht shuntasach sa mhargadh.

(38) Ar mhaithe le hintuarthacht rialála, ba cheart a léiriú sa reachtaíocht freisin, príomheilimintí de chleachtas cinnteoireachta i mbun forbartha faoin gcreat dlíthiúil reatha a dhéanann difear do na coinníollacha faoina gcuirtear táirgí rochtana mórdhíola, lena n‑áirítear táirgí rochtana fíorúla Eorpacha ar leathanbhanda, ar fáil do líonraí NGA. Ba cheart a áireamh anseo forálacha lena léirítear, le haghaidh anailíse ar mhargaí rochtana mórdhíola agus go háirithe lena fháil amach an bhfuil gá le rialuithe praghsanna ar an rochtain sin ar líonraí NGA, tábhacht na gaolmhaireachta idir srianta iomaíocha ó bhonneagair gan sreang agus fosaithe malartacha, ráthaíochtaí éifeachtacha maidir le rochtain neamh‑idirdhealaitheach, agus an leibhéal iomaíochta atá ann cheana i dtéarmaí praghais, rogha agus cáilíocht ar leibhéal miondíola. Is é an ghné is deireanaí a luaitear a chinneann na sochair do chríoch‑úsáideoirí. Mar shampla, i seoladh an mheasúnaithe cás i ndiaidh cáis a rinne siad de bhun Airteagal 16 de Threoir 2002/21/CE agus gan dochar don mheasúnú ar chumhacht shuntasach sa mhargadh, féadfaidh údaráis rialála náisiúnta glacadh leis, má tá dhá líonra fhosaithe NGA ann, go bhfuil dálaí an mhargaidh iomaíoch go leor le huasghráduithe líonraí a spreagadh agus le forbairt a dhéanamh i dtreo soláthar seirbhísí sárghasta a spreagadh, ar paraiméadar tábhachtach amháin é d'iomaíocht mhiondíola.

(39) Is féidir a bheith ag súil leis gurb é an toradh a bheidh ar iomaíocht níos dlúite go dtiocfaidh laghdú le himeacht ama ar rialáil atá sonrach ó thaobh earnála de bunaithe ar anailís mhargaidh. Ar ndóigh, ba cheart gurb é ceann de na torthaí as Comhlánú an Mhargaidh Aonair go mbeadh claonadh níos mó i dtreo iomaíochta éifeachtaí ar mhargaí ábhartha, agus go measfaí gur leor cur i bhfeidhm ex post dhlí na hiomaíochta le feidhmiú an mhargaidh a áirithiú. Ar mhaithe le soiléire dhlíthiúil agus intuarthacht cur chuige thar teorainneacha a áirithiú, ba cheart foráil a dhéanamh maidir le critéir shoiléire agus cheangailteacha i dtaca le conas measúnú a dhéanamh an bhfuil bonn cirt ann oibleagáidí rialála ex ante a fhorchur ar mhargadh áirithe, trí thagairt do mharthanacht scrogall agus ionchais iomaíochta, go háirithe iomaíocht atá bunaithe ar bhonneagar, agus na coinníollacha iomaíochta ar leibhéal miondíola maidir le paraiméadair amhail praghas, rogha agus cáilíocht, rudaí is ábhartha faoi dheoidh do chríoch‑úsáideoirí agus don iomaíochas domhanda gheilleagar an AE. Ba cheart an méid sin a bheith mar thaca d'athbhreithnithe leanúnacha ar an liosta margaí atá soghabhálach i leith rialála ex ante agus cuidiú le rialtóirí náisiúnta a gcuid iarrachtaí a dhíriú ar áiteanna nach bhfuil an iomaíocht éifeachtach fós agus an méid sin a dhéanamh ar bhealach coinbhéarsach. D'fhéadfadh sé go ndéanfadh bunú fíormhargaidh aonair don chumarsáid leictreonach difear do raon feidhme geografach margaí, chun críocha rialála atá sonrach ó thaobh earnála de bunaithe ar phrionsabail iomaíochta agus cur i bhfeidhm dhlí na hiomaíochta féin araon.

(40) Cruthaíonn éagothromaíochtaí i gcur chun feidhme náisiúnta rialacha maidir le cosaint críoch‑úsáideoirí atá sonrach ó thaobh earnála de bacainní suntasacha ar an margadh aonair don ábhar digiteach, go háirithe i bhfoirm costas méadaithe comhlíonta do sholáthraithe cumarsáide leictreonaí don phobal ar mian leo seirbhísí a thairiscint ar fud na mBallstát. Thairis sin, i ngeall ar ilroinnt agus éiginnteacht maidir leis an leibhéal cosanta a thugtar i mBallstáit éagsúla baintear an bonn de mhuinín críoch‑úsáideoirí agus athchomhairlítear iad ó sheirbhísí cumarsáide leictreonaí a cheannach thar lear. Chun cuspóir an Aontais maidir le bacainní ar an margadh inmheánach a bhaint is gá sraith aonair agus lán‑chomhchuibhithe de rialacha atá sonrach ó thaobh earnála de lena gcruthaítear ardleibhéal cosanta do chríoch‑úsáideoirí, a chur in ionad beart dlíthiúil náisiúnta dibhéirseach atá ann cheana. Níor cheart go gcuirfeadh lán‑chomhchuibhiú sin na bhforálacha dlíthiúla cosc ar sholáthraithe cumarsáide leictreonaí don phobal socruithe conarthacha a théann níos faide ná an leibhéal sin cosanta a thairiscint do chríoch‑úsáideoirí.

(41) Ós rud nach gcomhchuibhíonn an Rialachán seo ach rialacha áirithe atá sonrach ó thaobh earnála de, ba cheart go mbeadh sé gan dochar do na rialacha ginearálta cosanta tomhaltóirí, arna mbunú ag gníomhartha Aontais agus reachtaíocht náisiúnta dá gur chun feidhme.

(42) I gcás ina dtagraíonn na forálacha i gCaibidil 4 agus i gCaibidil 5 den Rialachán seo do chríoch‑úsáideoirí, ba cheart feidhm a bheith ag na forálacha sin ní hé amháin maidir le tomhaltóirí ach maidir le catagóirí eile críoch‑úsáideoirí chomh maith, go príomha maidir le micrifhiontair. Arna iarraidh sin dóibh ar bhonn indibhidiúil, ba cheart críoch‑úsáideoirí eile seachas tomhaltóirí bheith in ann teacht ar chomhaontú, trí chonradh indibhidiúil, maidir le himeacht ó fhorálacha áirithe.

(43) Chun an margadh aonair don chumarsáid leictreonach a chomhlánú ní mór na bacainní a bhaint do chríoch‑úsáideoirí i dtaca le rochtain ar sheirbhísí cumarsáide leictreonaí a fháil ar fud an Aontais. Níor cheart dá bhrí sin, d'údaráis phoiblí bacainní a chruthú nó a choinneáil ar cheannach trasteorann na seirbhísí sin. Níor cheart do sholáthraithe cumarsáide leictreonaí don phobal rochtain a shéanadh nó a shrianadh do chríoch‑úsáideoirí ná idirdhealú ina gcoinne ar bhonn a náisiúntachta nó a mBallstát cónaithe. Ba cheart, mar sin féin, bheith in ann difreáil a dhéanamh ar bhonn difríochtaí a bhfuil bonn cirt oibiachtúil leo ó thaobh costas, rioscaí agus dálaí margaidh de, amhail éagsúlachtaí éilimh agus praghsáil ag iomaitheoirí.

(44) Tá difríochtaí praghais an‑suntasach ann i gcónaí, i gcás cumarsáide fosaithe agus soghluaiste, idir teachtaireachtaí guthghlao agus teachtaireachtaí SMS baile agus na cinn a chríochnaíonn i mBallstát eile. A fhad is atá éagsúlachtaí substainteacha idir tíortha, oibreoirí agus pacáistí taraife, agus idir seirbhísí soghluaiste agus fosaithe, leanann an méid seo de dhifear a dhéanamh do ghrúpaí custaiméirí níos soghonta agus is bacainn é don chumarsáid gan uaim laistigh den Aontas. Tarlaíonn an méid sin in ainneoin laghdú an‑suntasach, agus cóineasú i ndearbhthéarmaí, rátaí críochnaithe i mBallstáit éagsúla, agus praghsanna ísle ar mhargaí trasdula. Thairis sin, ba cheart laghduithe breise ar chostais teacht as an ascnamh go timpeallacht cumarsáide leictreonaí 'uile-IP'. Ba cheart dá bhrí sin, bonn cirt a thabhairt le haon difríochtaí taraife miondíola suntasacha idir cianchumarsáid fhosaithe bhaile, ar cumarsáid í seachas an chumarsáid laistigh de cheantar logánta amháin arna haithint trí chód ceantair gheografaigh sa phlean uimhríochta náisiúnta, agus cumarsáid fhosaithe a chríochnaíonn i mBallstát eile, trí thagairt do chritéir oibiachtúla. Níor cheart go sáródh taraifí miondíola ar chumarsáid soghluaiste idirnáisiúnta na taraifí Eora-ghuthghlao agus taraifí Eora-SMS do ghlaonna fánaíochta rialáilte agus teachtaireachtaí SMS, faoi seach, dá bhforáiltear i Rialachán (AE) Uimh. 531/2012 mura dtugtar bonn cirt leis trí chritéir oibiachtúla. Féadfar a áireamh ar na critéir sin costais bhreise agus corrlach gaolmhar réasúnta. Ar na fachtóirí oibiachtúla eile, féadfar a áireamh difríochtaí i bpraghasleastachas gaolmhar agus infhaighteacht éasca taraifí malartacha ó sholáthraithe cumarsáide leictreonaí don phobal a thairgeann cumarsáid trasteorann laistigh den Aontas ar chostas an‑bheag nó saor in aisce a chur ar fáil do chríoch‑úsáideoirí,

(45) Tháinig forbairt ar an idirlíon thar roinnt mhaith blianta mar ardán oscailte do nuálaíocht agus nach bhfuil ach bacainní beaga ar rochtain ann do chríoch‑úsáideoirí, do sholáthraithe inneachair agus feidhmchlár agus do sholáthraithe seirbhíse idirlín. Is éard is aidhm leis an gcreat rialála atá ann cheana cumas críoch‑úsáideorí teacht ar fhaisnéis agus é a scaipeadh nó a rogha feidhmchlár agus seirbhísí a reáchtáil, a chur chun cinn. Le déanaí, mar sin féin, i dtuarascáil Comhlacht na Rialálaithe Eorpacha um Chumarsáid Leictreonach (BEREC) maidir le cleachtais bainistíochta tráchta a foilsíodh i mBealtaine 2012 agus i staidéar, a choimisiúnaigh an Ghníomhaireacht Fheidhmeannach um Thomhaltóirí agus Sláinte agus a foilsíodh i Nollaig 2012, maidir le feidhmiú an mhargaidh do rochtain ar an idirlíon agus soláthair ó thaobh dearcadh an tomhaltóra de, léiríodh go bhfuil líon suntasach críoch‑úsáideoirí thíos le cleachtais bainistithe tráchta a dhéanann feidhmchláir sonracha a chosc nó a mhoilliú. I ngeall ar na treochtaí sin, ní mór rialacha soiléire ar leibhéal na Aontais chun an t‑idirlíon oscailte a choinneáil agus chun ilroinnt an mhargaidh a thiocfadh as bearta Ballstát aonair a sheachaint.

(46) Tá saoirse na críoch‑úsáideoirí rochtain a fháil ar fhaisnéis agus ábhar dlíthiúil agus iad a dháileadh, feidhmchláir a reáchtáil agus a rogha seirbhísí a úsáid faoi réir urramú dhlí an Aontais agus an dlí náisiúnta chomhoiriúnaigh. Sa Rialachán seo sainítear na teorainneacha d'aon srianta ar an tsaoirse seo ó sholáthraithe cumarsáide leictreonaí don phobal ach tá sé gan dochar do reachtaíocht eile an Aontais, lena n‑áirítear rialacha cóipchirt agus Treoir 2000/31/CE.

(47) In idirlíon oscailte, níor cheart do sholáthraithe cumarsáide leictreonaí don phobal, laistigh de theorainneacha ar thoirteanna sonraí agus luasanna do rochtain ar sheirbhísí idirlín arna gcomhaontú de réir conartha, níor cheart dóibh ábhar, feidhmchláir nó seirbhísí sonracha, nó aicmí sonrach díobh a chosc, a mhoilliú, ná idirdhealú a dhéanamh ina gcoinne, cé is moite de líon teoranta beart bainistithe tráchta réasúnta. Ba cheart na bearta sin a bheith trédhearcach, comhréireach agus neamh‑idirdhealaitheach. Cuimsíonn bainistiú tráchta réasúnta cosc nó bac a chur le coireanna tromchúiseacha, lena n‑áirítear gníomhaíochtaí deonacha soláthraithe chun rochtain ar phornagrafaíocht leanaí agus a dáileadh a chosc. Mheasfaí íoslaghdú cúngaigh sna líonraí bheith réasúnta ar an gcoinníoll nach dtarlaíonn cungach sna líonraí ach go sealadh agus in imthosca eisceachtúla.

(48) Ba cheart taraifí toirt‑bhunaithe a mheas mar chomhoiriúnach le prionsabal an idirlín oscailte a fhad is go ligtear do chríoch‑úsáideoirí an taraif a chomhfhreagraíonn lena ngnáthúsáid sonraí a roghnú, bunaithe ar fhaisnéis thrédhearcach faoi choinníollacha agus impleachtaí na rogha sin. Ag an am céanna, ba cheart do na taraifí sin cur ar chumas soláthraithe cumarsáide leictreonaí don phobal acmhainní líonraí a oiriúnú níos fearr do thoirteanna sonraí a bhfuiltear ag súil leo. Tá sé fíor-riachtanach go mbeidh críoch‑úsáideoirí go hiomlán ar an eolas sula n‑aontaíonn siad le haon teorainneacha maidir le toirt sonraí nó luas agus na taraifí is infheidhme, gur féidir leo faireachán a dhéanamh ar bhonn leanúnach ar a n‑úsáid agus síntí ar na toirteanna sonraí atá ar fáil a fháil go héasca más inmhianaithe.

(49) Tá éileamh ó chríoch‑úsáideoirí freisin ar sheirbhísí agus ar fheidhmchláir a éilíonn ardleibhéal cáilíochta seirbhíse arna thairiscint ag soláthraihte cumarsáide leictreonaí don phobal nó ag soláthraithe ábhair, feidhmchlár nó seirbhísí. Féadfar craobhscaoileadh trí Phrótacal Idirlín (IP-TV), trí fhíschomhdháil agus trí fheidhmchláir sláinte áirithe a chuimsiú sna seirbhísí sin inter alia. Ba cheart críoch‑úsáideoirí a bheith in ann comhaontuithe maidir le soláthar seirbhísí speisialaithe, a bhfuil cáilíocht fheabhsaithe seirbhíse ag baint leo, a chur i gcrích le soláthraithe cumarsáide leictreonaí don phobal nó le soláthraithe ábhair, feidhmchlár nó seirbhísí.

(50) Ina theannta sin, tá éileamh ag soláthraithe ábhair, feidhmchlár agus seirbhísí, ar sholáthar seirbhísí tarchuir bunaithe ar pharaiméadair cháilíochta sholúbtha, lena n‑áirítear leibhéil níos ísle tosaíochta le haghaidh tráchta nach bhfuil íogair ó thaobh ama de. Tá gá leis an bhféidearthacht do sholáthraithe ábhair, feidhmchlár agus seirbhísí cáilíocht sholúbtha sin na leibhéal cáilíochta a chaibidliú le soláthraithe cumarsáide leictreonaí don phobal le haghaidh soláthair seirbhísí speisialaithe agus táthar ag súil go mbeidh ról tábhachtach aici i bhforbairt seirbhísí nua amhail cumarsáid meaisín go meaisín (M2M) Ag an am céanna ba cheart, leis na socruithe sin, deis a thabhairt do sholáthraithe cumarsáide leictreonaí don phobal, trácht a chothromú níos fearr agus cúngach sa líonra a chosc. Ba cheart, dá bhrí sin, go bhféadfaidh soláthraithe ábhair, feidhmchlár agus seirbhísí agus soláthraithe cumarsáide leictreonaí don phobal comhaontuithe um sheirbhísí speisialaithe maidir le leibhéil shainithe cháilíochta seirbhíse a thabhairt i gcrích a fhad is nach ndéanfaidh na comhaontuithe sin dochar substaintiúil do cháilíocht ghinearálta seirbhísí rochtana idirlín.

(51) Tá ról fíor-riachtanach ag údaráis rialála náisiúnta chun a áirithiú gur féidir le críoch‑úsáideoirí úsáid éifeachteach a bhaint as an tsaoirse seo le teacht ar rochtain oscailte idirlín. Chun na críche sin, ba cheart oibleagáidí faireacháin agus tuairscithe a bheith ag údaráis rialála naisiúnta, agus ba cheart comhlíonadh soláthraithe cumarsáide leictreonaí don phobal a áirithiú agus infhaighteacht seirbhísí rochtana idirlín neamh‑idirdhealaitheacha ardcháilíochta, nach ndéanann seirbhísí speisialaithe dochar dóibh, a áirithiú. Le linn do na húdaráis rialála náisiúnta measúnú a dhéanamh ar an dochar ginearálta a d’fhéadfaí a dhéanamh do sheirbhísí rochtana idirlín, ba cheart dóibh aird a thabhairt ar pharaiméadair cháilíochta amhail uainiú agus iontaofacht (aga folaigh, giodam agus caillteanas paicéid), leibhéil agus éifeachtaí an chúngaigh sna líonraí, an difríocht idir luasanna iarbhír agus luasanna a fógraíodh, feidhmíocht na seirbhísí rochtana idirlín i gcomparáid le seirbhísí speisialaithe, agus an cháilíocht mar a fheictear do na críoch-úsáideoirí í. Ba cheart cumhacht a thabhairt d'údaráis rialála náisiúnta íoscheanglais cáilíochta seirbhíse a fhorchur ar gach soláthraí cumarsáide leictreonaí don phobal nó ar sholáthraithe aonair más gá é sin a dhéanamh chun díghrádú/dochar ginearálta cháilíocht na seirbhíse a chosc.

(52) Leis na bearta atá ann chun trédhearcacht agus inchomparáideacht níos fearr maidir le praghsanna, taraifí, téarmaí agus coinníollacha, agus paraiméadair i leith seirbhíse cáilíochta a áirithiú lena n‑áirítear iad sin a bhaineann go sonrach le soláthar seirbhísí rochtana idirlín, ba cheart cur le cumas críoch‑úsáideoirí a rogha soláthraithe a bharrfheabhsú agus leas iomlán a bhaint ar an gcaoi sin as iomaíochas.

(53) Ba cheart críoch‑úsáideoir a chur ar an eolas go leormhaith maidir le praghas agus an cineál seirbhíse atá á tairiscint sula gceannaíonn siad seirbhís. Ba cheart an t‑eolas seo a chur ar fáil díreach roimh nascadh an ghlao nuair atá glao ar uimhir nó ar sheirbhís shonrach faoi réir coinníollacha praghsála áirithe, amhail glaonna chuig seirbhísí préimhráta ar minic iad a bheith faoi réir ráta speisialta. I gcás ina bhfuil an oibleagáid sin díréireach i bhfianaise fhad agus chostas na faisnéise taraife don soláthraí seirbhíse i gcomparáid le gnáthfhad glao agus an riosca costais atá ann don chríoch‑úsáideoir, féadfaidh údaráis rialála náisiúnta maolú a thabhairt. Ba cheart críoch‑úsáideoirí a chur ar an eolas freisin má tá uimhir shaorghlao faoi réir táillí breise.

(54) Ba cheart do sholáthraithe cumarsáide leictreonaí don phobal críoch‑úsáideoirí a chur ar an eolas go leormhaith inter alia faoina seirbhísí agus a dtaraifí, paraiméadair i leith cáilíochta seirbhíse, rochtain ar sheirbhísí éigeandála agus aon srianadh, agus an rogha seirbhísí agus táirgí arna gceapadh do thomhaltóirí faoi mhíchumas. Ba cheart an fhaisnéis sin a sholáthar ar bhealach soiléir trédhearcach agus a bheith sonrach i leith na mBallstát ina soláthraítear na seirbhísí, agus i gcás aon athraithe, a thabhairt cothrom le dáta. Ba cheart soláthraithe a dhíolmhú ó na ceanglais faisnéise sin i dtaca leis na tairiscintí sin a chaibidlítear go leithleach.

(55) Tá infhaighteacht na faisnéise inchomparáide ar tháirgí agus ar sheirbhísí ríthábhachtach le cur ar chumas na gcríoch‑úsáideoirí meastóireacht neamhspleách a dhéanamh ar thairiscintí. Is léir ón taithí a fuarthas go méadaítear muinín críoch‑úsáideoirí in úsáid seirbhísí agus a dtoilteanas a rogha a úsáid trí infhaighteacht faisnéis iontaofa agus inchomparáide.

(56) Is uirlis thábhachtach iad conarthaí do chríoch‑úsáideoirí d'fhonn ardleibhéal trédhearcachta a thabhairt dóibh maidir le faisnéis agus deimhneacht dhlíthiúil. Ba cheart do sholáthraithe cumarsáide leictreonaí don phobal faisnéis shoiléir agus chuimsitheach faoi gach eilimint fhíor-riachtanach an chonartha a thabhairt don chríoch‑úsáideoir sula mbeidh an críoch‑úsáideoir faoi cheangal ag an gconradh. Ba cheart an fhaisnéis a bheithsainordaitheach agus níor cheart é a athrú ach trí chomhaontú iarmhartach an chríoch‑úsáideora agus an tsoláthraí Le déanaí, fuair an Coimisiún agus roinnt údarás rialála náisiúnta neamhréitigh nach beag idir luas fógraithe seirbhísi rochtana idirlín agus an luas atá ar fáil go hiarbhír do chríoch‑úsáideoirí. Ba cheart do sholáthraithe cumarsáide leictreonaí don phobal, dá bhrí sin, críoch‑úsáideoirí a chur ar an eolas, roimh tabhairt i gcrích conartha, faoin luas agus faoi pharaiméadair eile i leith cáilíocht seirbhíse is féidir leo a sheachadadh go réadúil ag príomhláthair an chríoch‑úsáideora.

(57) Maidir le trealamh teirminéil, ba cheart a shonrú sna conarthaí aon srianta arna bhforchur ag an soláthraí ar úsáid trealaimh, mar shampla trí bhíthin gléasanna soghluaiste 'glasála SIM' agus aon mhuirir a bheadh dlite ar fhoirceannadh an chonartha roimh an dáta éaga comhaontaithe. Níor cheart aon mhuirir a bheith dlite tar éis dhul in éag fhad comhaontaithe an chonartha.

(58) D'fhonn billí an‑ard a thagann gan choinne a sheachaint, ba cheart go mbeadh críoch‑úsáideoirí in ann, uasteorainneacha airgeadais a shainiú maidi